url: =ZOMITE NGEINA TON-NA - Laibu Saal\nHome > Taangthu > ZOMITE NGEINA TON-NA\nZOMITE NGEINA TON-NA\nEi Zomite ngeina sungah Tonna (Tong) ih cih ciangin gal aihna, sa aihna, zunun sanun ih cih tangpi vakna tuamtuam teng aman khit ciangin a ki tong thei pan bek hi a, tua tonna dingin vok khat panin nga dong gawh kul hi. A tongte in sial khat pan a gawh zawh zahzah ki go thei hi. Tua a sial gawh zawh zahzah inntual laizangah songin phut uh hi.\nA hih zote in a zi’ aih ding tawh sial akopin go thei uh a, tua pen “SIALKOP GO” kici hi. Tua banga a go thuah zote ki minthang sak mahmah hi. Siakop gawh khit ciangin innkaa laizangah song phut thei pan uh hi. Tua banga innkaa a song a phut zo ding mi ki khaat mahmah hi. Tang lai Zomite’ ngeina, hihna a tuamtuamte lak pan alian pen athupi pen in Tonna ahi hi.\nIh ton ciangin Sial alian theithei kigo a, ton pawi a gawh ding Sial api sangin a tal kideih zaw bek tham lo-in a tal no aki siangte bang kideih zaw lai hi. Sial zong a cidam a vom sitset hi leh kinuam hi. Ton pen numeite sim ahih mah bangin numeite kiminlawh hi. Numei leh pasal kikimna khat a kingaihsun ahi hi. Zu leh sate kimawk nek lo-in a tongte beh leh phung sunga ngeina om bangin kine, kihawm bek hi. Ton hun pen phalbi khuadam hun sung bekin kibawl a sa tampipi kigo ahih manin sa a siat hak nading leh kha taan hun ki en ahi hi. Ton hun sungin innteek a gamtang teng peuhmah ki khasia sak lo hi.\n(a) Sialkop go\nSialkop go cih zong zununna lak pan alian pen khat ahi hi. Sialtang sun (sial khatgo) lo-in Sialkop kigo theilo hi.\nSialkop gawh ton ciangin Sial akipan a kido khempeuh akopin kigo hamtanghi. Song zong abul lamah aka nih, gua mung zong nih mah kiphut a, sial khau zong zang nih, zulup ciang zong beel nihta-in ki lup hi. Tua lo gamtatdan khempeuh sialtang sun a pawi mah tawh kibang hi. Tong ci-in sialtangsun sialkop go a tong ih cih ciangin, nupa kopte bek tong thei uh uh. Tonna pen leitung minthanna, tungnun kidemna alian pen khatin kingaihsun a, nupa kikha hualna leh sih khitciangin zong khate nuamtakin om khawm thei lai hi ci-in upna nei uh hi. Tua banah Nupa innkuan khat a kip nading, khang kidemna, innkuan sungah adam theilo cina a om ciangin nupa ta nei theilote tong leh hoih hi ci-in upna kinei ahih manin hamsapi-in a ki vaihawm ahi hi.\nNupa khat aton nop ciangin a hun ding inn sung panmun neite thukimna ki dong masa hi. A masa penin Thalloh (Bangkuapipa, gamhluahpa) kidong masa hi. A nihna-ah sungpipa ki dong leuleu a, thukimna a om khit ciangin beh tulpipa kidong hi. Hih bang thu dotna-ah zubeel khat ta tawh kipai hi. Tong ding cih thukimna a om masiah inn sungah ton thu kimawk gen nuam lo hi.\nAtong nuamte nupa in, ton ding thukimpihna angah khit uh ciangin inn sung panmun nei teng kaikhawm a, zu beelpi khat lupin na sep zia ding kikum uh hi. Sing ek cialin, nitak ciangin meltheih teng in zu la ciat uh a, ton late kisa pah hi. Tua ni akipan innteek sung ahi a, khua sung pan ahi zongin a si khat peuh a om hangin a ton kitawp nawn lo-in ki zom suak veve hi. A tong ding inn teekte khang kithuap ahih leh innsungpi pusa dawi thoih masa-in, innsung panmun nei teng tungah ngeina bangin kihawm hi. It leh ngaih zon tawm, panmun neite in a ut\nkei uh leh nei thei uh hi. Inn sung panmun nei a hilo khual pan tual pan mi 10 tang song sui dingin kicial hi.\nSongsuite gam sungah akuan simin innteekte in sunsiah dingin zuha cih bang guan uh hi. Song dingin sesing ahih kei leh Ngaingaw sing kideih pen hi. Satang sunte adingin, song pen a bul lam ka khatin kisui a, khuam laizang munah kizem bilbial hi. Inn sung panmun bul teng in sagual kigo ciat hi. Sagualin sial kigawh leh sial sim nadingin song maan khat ta inntual lai-ah song tawh kiphut khawm hi.\nSagualin bawng a gote adingin inntual sialkong gei-ah Bawngsong ci-in a lomin kiphut hi. Tonciangin sagual kigo peuhmah leiba zahin kingaihsun ahih manin kithuk kik hamtang hi. Song leh tonpi nading gan a kimuh khit ciangin nunpi ni ding kiciang tan pan hi. Innteek thusapa in a phamawh pan mun nei teng theisak kim pah hi.\nTon puan ci-in sial gawh cianga tulpipa silh ding puanza khat kigan sak a, song khuam laizanga kizepna om bang mahin puanza mong kitep bawl hi. Innteekpa in a it a khangual khat peuh zawlin man a, tua pa in Sial khih nading sialkhau hek pah hi. Ton thu tawh kisai vaihawm ding teng a kiman khit ciangin u leh nau meltheih khempeuh a sam dingin mi kisawl hi. Songsuite in song a puak uh ciangun gualnop bawl uh a, lampi-ah “Nui vuau ci kawmin laam thei zel uh hi. Songsuite cial nadingin bangkuapa ahih kei leh innteekpa in gan khat goin tua a sate kine maai hi. Song puak nitakin panmun bul teng in zu beel khat ciat la uh a, tua pen ton nawnna-in kinei-in ton la a tuamtuamte ki sa pah hi.\n(c) Pansik ni\nPansik ni-in Song pen inntual laizangah kiphut pah a, dawigawh ci-in innsungpi ki thoihna-in, Voknu (alaa) khat leh votal khat ki zang hi. Tua dawigawhsa beh dang te’n nekpih theilo hi. Innteek u leh nau sa-in kihawmin ne uh hi. Inntual kongpi pua lamah dawite leh misi sate khimna-in zu beel tungno khat zu leihsa-in kikoih hi. Tua ni-in bangkuapa’ gangawh pen pawi sim khempeuh in ne maai hi. Tua ni sun thapai-in tangval hatte in sial mawlpih pah uha, nitak sialgawh hun ma a tangsuak pawl omin, zing sang lam a tangsuak pawl zong om hi. Tangsuak ciangin a tongte nupa makimin ki pusuak sak a, tongnu in Vaphual mul, tongpa in mukha veng akgia leh sawnkai kitotsak hi.\nPusa dawi thoih khit ciangin khuang leh daak tawh tak lam pan vei lamah manawhin ki laam pih hi. Laampite song vial nih song dek a tun laitakin a khuang tumpa in tongnu minlawh hi.\nSial ki gawh hun ding ciangin tanute in inn nuai panin sial hawl khia uh a, tangvalte in Sial a gim matengin song kimah mawlpih uh hi. Tua pen Siallaam kici hi. Song kimah sial akilap ciangin vei lam pan tak lam manawh bekin kipaisak hi. Tua bangin a pai nop het kei leh siatna khat om thei hi ci-in kiciamteh hi. Sial a gim mahmah ciangin a vei lam delhphah dingin kikai puk a, inn sungpi lam a lu kinga sak hi.\nTua khit ciangin tulpipa a sial puan silhin akgia leh mukha veng totsa–in teipi tawh zutui um khat tawh inn sung pan hong pusuak a, sial tungah zutui buakin hi bangin phuisam hi.\n“Zang dung pan hong piang teh, zang vai pan hong piang teh, Teizang pan hong piang teh, Saizang pan hong piang teh, Lamzang pan hong piang teh,” ci-in tulpipa in atongte pianna gui leh zaam, pi leh pu, khua\nminte lo kawmin minlawh hi. “Cidam mulmam kong ngetna hi, sin ciim lung ciim kong ngetna hi, cidamin hong khah in lungdamin hong khah in,” ci-in a deih teng ngen a, “Kei mi khuttuh mi ban tuh hi ke’ng, kapu gui zui hi’ng, ka pa’ gui zui hi’ng, ka pu in sun a a sun hi’ng, ka pa in sun a asun hi’ng mu vanlai hong sawl a a sun hi’ng, sa kamkei hong sawl a a sun hi’ng,” ci-in a sial tenem teipi tawh a dawt (sun) suk hi.\nSial a dawt khit ciangin tulpipa in nung hei nawn peuhmah lo-in inn sungah a lutkik hi. Sial pen sisan suak asi ding ki deih lo ahih manin suk khat tawh ki sun lum hi. Sial vun kihawkin asa kihawm pah lo hi.\nInn sungah zan khat bang zeh kitang sak phota, a sung kua teng huanin a min ciangin tulip in phuisamin ki ne pan hi. Song laikhiat nading sanggam lamte sagual gawh teng zong song kimah kimawlpih thei hi. Ahi zongin tua sialte asih khak ding ki deih lo ahih manin tanute leh tangvalte kisut thei hi.\nTon ni-in bangkuate pen khuangsau kici a, khuang saute in tualto zu ci-in zu beel khat lup uh hi. Thusate leh muntute zu zong kilup a, nautaang zu tawh kine khawm hi. Sial gawh ciangin songsuite zu leh an tawh ki vak a, song nuai-ah zu nekhawmin gualnuam takin lasa-in laam damdam uh hi. Zan hak suaka gam lum nading pen hih song suite tavuan ahi hi. Khuadam hun ahih manin inntualah mei phualpi kisep hi.\n(d) Zupini Sapini\nPansikni a zing ciangin zupini sapini kici hi.Tua ni-in sanggam lamte leh pute lam sagualgawh ding teng kigohi. Sanggam lam teng in inntual lamah, pute lam teng in phaitam lamah sabawlin huan ciat uh hi. Innteete in sial zumeh ci-in gan khat go a, tua sa a go a lup ngei teng ngeina bangin hawm uh hi. Zingsang tungin sunghte makai-in phaitam lam pan hong tangsuak a, innka mong lamah hong lam phei uh hi. Innka mongah tapno khat kiluak a om pen tangval a laamte in mei tuan mit uh a, pasal khat in sa hong bua-in naupangte kituhsak ngeingai hi. Tua a sa buak deihna in ton pawi sungah mi khempeuh kitai kim mahmah hi cih a deihna uh ahi hi. Tua ni-in sanggam lamte leh pute lam in zu la ciat uh hi. Zingsang lamin sanggam lam teng in zu kine a, nitak lamin pute zu ki ne hi. Phaitam zu si ci a ngaih khat kisehte zu zong kine hi. Zu innka lam leh inn mai lam tengah kine a, Sialzu a kici a go a lup ngeite kipia masa hi. Amau’nek khit ciang bekin midangte kipia pan hi.\nNitak lamciangin innteekte in pute lam sagualgo teng zu beel khat ciat tawi hi. Zulup kinek khit ciangin innteekte in sa puak ding teel khia-in a om lai teng kine sak hi. A man uh ciangin pute makai-in phaitam lam pan hong tang suak hi. Tangsuakte inntual a tun laitakin siampipa in tong nu min lawhin innkhuam tungah a kikoih gua mung kaikhia suk a, mungtu pa in song phungah song tawh a phut pah hi.\nTua hun laitakin beh sung nungak khat in zu umpi khat pua-in puandum ki lukhuh sa-in hong pai khia hi. Tua zomah sungpi satansa bawm langpi khat tawh hong pai a, tua pen tong nu leh tongpa inn ki tun hi. A thumna-ah tonna saphei hong kipuak khia a, khuang sau pa inn ki tun hi.\nA linna-ah Sial liang khat hong ki pua khia leuleu a, zin khakpa’ inn kitunpih hi. Sungpite a ciah ciangin a sa bawm laang pen pahtawina tawh aihsakin mual zong bawlsak uh hi. A tunga sate a piakhiat khit ciangin sadangte kihawm thei pan hi.\nPhaitam lam pan a hong tang suak pute leh inn sung lam pan a sapua a hong pusuakte inntual bikhalap san takah kituak liansak hi. Sialsa sanggam u leh nau sa-in ngeina bangin ki hawmkhia hi. Savun nih kisuahin khat tulpipa kipia a, khat pen tanu teng in hawm uh hi. Savun kimawk paih lo-in namgui, kawnggak, duap ding cih bangin kizanga, tuate ton a sialvun cih kiphawk tawntung nadingin a thupi khat ahi hi. Gualnop bawlna-in sungte leh tanute sial keng tawng ki tuhsak uha, tanute kiguallelsak-in zu beel khat tawh kitan hi. Tua ni zanin nungak tangval ki zanhakin nopci takin lasa-in laamlaam uh hi.\nPawipi ni thum ni, “Zinkhakni” kici a, zin khakpa leh tanu lam sagual teng kigo hi. Nuphal lam sagual gawh ding teng zong tua ni mahin ki go pah hi. Tua ni-in salu teng kikheuh a, Siallu pen ciing tawh kopsagihin kikan hi. Inn sungpi deidan tungah kisuanga, tua siallu tulpipa sialgawh puan tawh kikhuhin nithum khitah ki hong khia kik a, ai sanna –in ki nei hi. Siallu mit pan khitui luang ahi zongin, amit bawk ahi zongin, anak pan tui luanna khat peuh aom khak leh u leh nau sungah a si baih ding khat om thei ding hi ei ci-in dah mahmah uh a, siangtho sitset leh ki cidam ding hi ei, ci-in ciamteh uh hi. Tanu lam leh nuphal lamte’ zu innka lamah ki taak a, salu kheuh teng aa pen phaitam lamah kitaak hi. Salu kheuhte in salu nei teng vak bawl hi. Nitak lam ciangin nungak tangvalte laam kipan pah uh a, aksia khuan ma-in khuanggin ki tawlnga nuam ahih manin innka mong a tap kiluak pen inn nuai-ah kikhia suk hi.\nKhuangtumpa in khuang khau kitat ci-in khuangtum khawl ahih manin laam kikhawl pah hi. Tua hun a kipan innteek sungah Khuang leh Zamte kiging sak thei nawnlo hi.\n(f) Zehtan ni\nNilini ciangin tanu teng leh khuangsua (bangkua) pa in, “Antawi pia” ci-in zubeel khat ciat la uh a, innteekte dawi tanpih uh ahih manin tanu dawi tanni, (zingzu ni, biikni) kici thei hi. Tua ni a sungpite leh khuangsua-te in a sa ngah uh tawh amau inn ciatah lungdam pawi na bawl thei uh hi. Tua ni akipan a tongte nupa koimah pai theilo a, khualzin gamvakte zong kuamah ki lut sak lo hi. A zing ciangin sagual go pan mun nei teng in an lim bawl kik uh a, “Zeh an” ci-in an leh zu kipuak kik thei hi. Tua ni pen “Sian honni tangpi, antawi piakni,” peuh zong kici thei hi.\nA tongte nupa pen kha det kik matengin kisil theilo, samhiat theilo lumkhawm theilo, gam tui ne thei lo, sihziak, moziak, galziak, nauziak, sate zute ne thei lo uh hi.\nTulpipa a ciah ciangin inn a tun matengin tui dang ne theilo hih manin zu taksa leh sunsiah kiguan hi. Nungzui a neih kei leh innteekte tanu khat in a sa teng puaksakin kikha sak hi. Sial sut ciangin tulpipa akgia leh mukha veng tot pen amah kitaam phuahna hi a, a sih ciangin a ken pah dingin kipia suak hi. Ton thu ven zawh ni khat ni peuh ciangin sungpite in tongte nupa tungah zu teel pi khat leh sa bak sagih puak kik hi. Ton pawi sian nadingin innteekte zu leh an kigingin sa beng kisawl hi. Sa akimat kei leh zong salu hawm khat peuh ki mualsuah a, zunun pawi khat kibawl kik hi. Tua khit a kipan Ton siang hi a, innteek sungah gam lumna kuang leh zamte kigingsak kik thei ta hi.\n(g) Vaphual antah\nSong phung gua mung tungah, “Vaphual antah” ci-in Voksa bakpi khat kikhai hi. Gua a nal theih nadingin sathau tawh kizut dikdekin a gua dawn a om sabak la dingin tangval hatte kidem uh hi. Voksa la zo a om leh itna lianpi tawh la zo hi ci-in ciamteh uh hi. A khiatna in tang lai unau nih om a, a u pa in Vaphual tui nekha ahih manin, Vaphual suakin gamlakah leng mang hi. Anau pa dah mahmah ahih manin a u pa a sap kik theih nadingin guamung tungah Voksa bak tawh zol kik a, Vaphual in tua voksa a bawh ciangin na man kik hi. A unau-un nuamtakin om kik thei ta cihna a hi hi.\nDraft - Zomi eLibrary Piankhiatna Taangthu\nItem Reviewed: ZOMITE NGEINA TON-NA Description: Rating: 5 Reviewed By: Cinpu Zomi


timestamp: atn

url: =@(*& :) Specialized Google Search*** - Zomi Computer and Internet Association\nHome / Google / HOW TO / @(*& :) Specialized Google Search***\n@(*& :) Specialized Google Search***\nTaang Sianpu August 02, 2012 Google, HOW TO\nGoogle Search zang a i deih bangbagn i zong tek hi. Bing.com sangin zong manlang zaw in kitam zat zaw hi. Tua i zat hun sungin hun tawmbei leh accurate theithei ding deihna in kong post khia hi.\n1. Google Page ah i pai ciangin Text Box saupi sungah i zonnop gelh in olno tak in Enter i meek ziau zel hi. Tua Text Box nuai ah Google Search cih leh I'm Feeling Lucky cih namnih om hi. A masa zaw or Google Search na zat tangin a nunung zaw mek leteh na deih laimal or Web page dinga kituak pen mun ah ong puak ding hi. Tua hi kei leh Result mai 200 val bagn zong on gki dawk meimai ding hi.\n2. Google Search i tha hat na khat ah na zon File Operator zangin zong thei hi teh. Gtn: "filetype:" ci in a nungah na zonnop file extension khen in. Tua in hih bnag ding a hi hi. "budget filetype:xls" ci in khen leteh..." leh " ki hello in.\n3. Google Search i zat ciangin Result pen accurate theithei ki sam hi. Gtna in "Egg" bang khen leng "Bacon" tawh om khawm den hi. Tua bang a om loh nangin (-) symbol zangin hemkhia ding hi hang. Tua ahih manin "BAcon" kihello "Egg" bek i zon nop leh "egg -bacon" ci in khen leng "Bacon" tawh kisai ki hel nawn lo pah hi.\n4. Plural Forms and "And"\nGoogle Search in "common words" leh "characters" te kihel sak lo hi. Cih nopna ah nang na zon nop pen paak te hi dingin na khet teh "Flowers" ci in na khe phial zongin "Flower" cihmah in ong lak ding hi. A zenzen in Plural tawh na ki dawksak nop hamtang(Force) leh "good and bad" ci in na khet ziau sangin, "and" mai ah "+" symnbol zangin. Cih nopna ah "good +and bad" ci in khen in.\n5. Automatic Conversion:\nConversion bawlna Website te ah i pai sangin Google panin olno takin Convert ki bawl thei hi. "convert 8 miles to kilometers" ci n khen leteh a Result te page tunglam ah ong ki lang pah di hi. Tua mah bangin currencies leh measurments te zong tua bangmah in ki convert thei hi.\n6. Kammal kibang:\nGrammar a i sin ahi kammal kibang icih Synonyms te i zonnop leh i zonnop kammla i mai lianah tilde symbol (~) koihin khen in. Tua hi leh na khet laimal tawh ki tonin a kibatpih kammal te ong suak ding hi. Gtn in "~big" ci in khen leteh "large" cih kammal a ki hel na page ah ong dawk pah ding hi.\nQuery na khetna ah kammal nih kikal ah "or" koih leteh khat zaw sangsang (either..or) tawh kisai page ong dawk ding hi.\n8. Specify Range:\n".." operator zang leng i thu zon i hun sung a ciangtan sitset in ong ki lang ding hi. Tua ahih man in "kings of Pyu 1450..1650" ci in khen leng 1450 leh 1650 kikal a om Pyu kumpi teng ongkilang ding hi.\nAsterisk symbol (*) zangin na zonnop kammal awnna (blank) ki behlap thei hi. Tua asterisk symbol in placeholder aihkeh wild card bangin na sem thei hi.


url: =Filippi 1 | Siantongluan.net\nFilippi 1 |\nJesuh Khrih sila keimah Paul leh Timoti in Filippi khua-a om Khrih tawh a kipawl Pasian mite, siate, leh upate khempeuh tungah lai ka hong khak uh hi.\nNote in lungdamna thu na zak ni uha kipanin tuni ciangdong, lungdamna thuhilh nasepna-ah kei na hong huhna uh hangin ka nuam mahmah a, note-a dingin thu ka nget simin lungdam mahmahna tawh ka ngen tawntung hi.\nNote-a ding deihsakna tawh thu ka hong ngetsak thu in: Note lungsimah itna khang semsemin, a sia leh a pha a mantakin khenthei-in a hoihpen na teeltheihna ding uh ahi hi.\nTua hi leh Khrih hong paikik ni ciangin paubaanna omloin a siangtho na hi ding uh hi.\nJesuh Khrih in note mihoih a hong suahsak theihna leh mite in Pasian pahtawi-in a phattheihna thu, note gamtat hoih in midangte tungah kilangsak ding hi.\nTua banah keima thongkiatna hangin hih lai-a om Khristiante a tamzaw in Topa muanna-in nei uh a, lau hetloin Pasian thu gen ngamna-in neizaw uh hi.\nMi pawlkhatte in ahih leh hong hazatna leh hong langpan nopna tawh Khrih thu hilh uh a, ahi zongin mi pawlkhatte in lungsim hoihtak mah tawh a hilh uh hi.\nHih bang mite in, Pasian hong sawlna tawh lungdamna thu ka hutna hangin thongkia ka hihna thu thei-in, itna lungsim tawh Pasian thu a hilh uh hi.\nAhi zongin phamawh ka sa kei hi. Lungsim hoih tawh a kihilh a, lungsimkhem tawh a kihilh ahi zongin, bangbang hita se leh Khrih thu gen uh ahih nungsang, kei ka lungdam hi.\nKa si a, ka hing zongin, a diak diakin tu-a kipanin a tawntungin midangte in Khrih phat theihna ding lungsim hanna a neih theihna dingun ka lungsim leh ka pumpi tawh keima tavuan ka lelh hetlohna ding pen ka deihdeih, ka lametet bulpi ahi hi.\nBang hang hiam cih leh Khrih-a ding bekin a nungta ka hi a, si ta leng zong kei-a dingin hoihzaw semsem lai hi.\nLeitung pumpi nungta lai hi leng na a manpha tampi semthei ding ka hih manin, sihding leh hinding ka teelsawn ding ka thei kei hi.\nHih thu nih khentat hak ka sa mahmah hi. Kei-a dingin hoihzaw thampek ahih manin leitung pumpi si-in Khrih tawh omkhawm ding ka ut hi.\nAhi zongin note-a dingin kei ka hin lai ding kisam phazaw hi.\nHih thu a hoihpen ding hi, ci-in theitel ka hih manin note khantohna ding leh upna hangin na lungdamna uh a khangsak dingin note ka hong hinpih lai ding hi.\nBang hang hiam cih leh Khrih na sepna ding hunpha zong note tungah a hong kipia hi a, Khrih upna tawh ama na a sem hi bek loin, thuakna tawh zong a sem ding na hi uh hi.\nTedim Lai Siangtho / Laibu: Filippi 1


url: =LESSON 12 SEP 14-19 SIHNA LEH THAWHKIKNA ~ MUC\nLESSON 12 SEP 14-19 SIHNA LEH THAWHKIKNA\nAdmin 7:26:00 PM Articles\nLESSON -12 SEP. 13 – 19\nSIHNA LE THAWHKIKNA\nSABBATH NITAK: TU KAAL SUNG SIM DING: Jn. 11: 11, 38 – 44; 1: 1-4; 5: 22, 29; Lk. 8: 54 – 55.\nKAMNGAH: “ Tua ciangin Jesuh in, “Keimah in a sisa mite thosakin a hingsak thei pa ka hi hi. Kei hong um mi peuhmah a sih hangin nungta ding hi.” John 11: 25.\nSihna kihta lo mihing om lo ding hi. Bang hang hiam cih leh, a nungta ding a Pasian in hong bawl a, a si lo ding ki-ut hi. A taktakin sihna a om lo ding kim lai, sihna in guta bangin a hong buluh siatna nam\nkhat hi. Nain khua meigongnu’ta si a muh ciangin, Khrih in meigongnu hehpihin, itna nei ahih manin, ama kiangah “ kap kei in,” ci-in hehnem hi (Lk. 7: 13). Lungkia-in a om, kum kua pha khin sihna thuak numei no’pa kiangah Khrih in “ Lau kei in. Kei hong um in,” ci-in lametna guan hi. Khrih in sihna a thuak mi khempeuhte hehpih hi. Khrih in daha a kap mite tawh dahin kap khawm hi.\nKhrih in dahin a kap hangin, Amah in sihna zo zo hi. Sihna pan thokik hi. Sihna a zo vangliatna nei hi. Amah a um mi khempeuh in sihna a thuak uh hangin, tawntung nuntakna tawh nungta dingin thokik sak ding hi. Tua kamciam tawh a nungta ihi hi. Na khempeuh ii mong in sihna hi mawk leh, i nuntakna in a mawkna pi suak ding hi.\nSUNDAY SEP. 14 MISITE’ OMZIA\nLai Siangthogelhte in, mihing hinna, pumpi le kha cih bang khen lo uh hi; pum khat hi, ci-in hong hilh uh hi. Hebrew kammal ah, taksa (pumpi), hinna (kha) cihte in a kikhen thei lo pumpi hinna pulaak hi. Kammal tuamtuam a kizat hangin, a’ gen thute in mihing’ hinna pulaak hi. Lai Siangtho in limcinna tuamtuam zangin hong hilh hi. Gentehna-in sihna pen ihmu, ci-in kigenteh hi. Job 3: 11 – 13; 14: 12; Late 13: 3, 14; Jer. 51: 39; Dan. 12: 2 cihte en in. Sihna i cih in nunna bei cihna hi. A si mi khat in bangmah mah phawk lo hi. Ngaihsutna, khuaphawkna, cihte a kipan, bangmah sem nawn lo hi.Kuamah tawh kizopna nei lo hi (Thsia. 9: 5, 6, 10; Late 115: 17; 146: 4).\nKumpi tampi lai pek a kipanin a si mi khat in phawk theihna nei hi, cih upna nei uh hi. Pumpi bek si a, hinna (kha) si thei lo hi, cihna upna nei uh hi. Tu hun dongin, mi tampi in hih bang upna nei uh hi.\nKhrih in Lazarus a sihna tawh kisai bang pulaak hiam? Jn. 11: 11\nKhrih in sihna tawh kisai hilhcian napi, mi tampi in mihing in a si thei lo hinna khat nei hi, ci uh hi. “ A man takpi kong cihin-ah: Tuni-in Paradais ah kei tawh na omkhawm ding hi, (Lk. 23: 43)cih thu siksan in mi tampi in, sih ciangin, Paradais kitung pah hi, ci uh hi. Tua ni-in Paradais ah om lo hi. Paradais ah a om ding hun, tua ni-in a genkhol hi zaw hi. Lai Siangtho Thak masa penpen, khut gelhte ah (manuscript) laimal kikhen lo hi. Laimal, khawlna (comma) mun siksanin, sih ciangin Paradais ah om dingin ngaihsun uh hi. Tua banah, gutapa in, tu ni mahin Paradais ah om ding ngen lo hi. Khrih in, mailam huhah thupiang ding kamciam piakna hi zaw hi. Tua khit ni thum khit ciang, Khrih in sihna pan tho-in vantung a kahtohna thu John 20: 17 in hong hilh hi. Sih ciangin vantung kikah to pahpah lo hi.\nSihna in ihmu tawh kibang hi, ci-in a hong kihilh manin, bang hangin sihna pan thawhkikna thupi mahmah hiam?\nMONDAY SEP. 15 THAWHKIKNA LAMEN\nMihing a hong kibawlcilin, Pasian in leivui le hinna hu a gawm ciangin nuntakna nei mihing hong piang hi (Pian. 2:7). Tua hinna i sungah a hong kikawm laisiah, mihingte a nungta ihi hi. Ahi zongin tua hinna om kei leh, mihing hihna bei hi pah hi; mihing panin misi suak hi. Pasian in a si dingina hong bawl masak hi lo hi. Mawhna hangin sihna kipelh thei lo hi. Ahi zongin a lungdamhuai mahmah thu in sihna khit ciang hinna, nuntakna ngah kik ding hi.\nJn. 1: 1-4 sim in. Khrih’ vangliatna in sihna pan thawhkikna koi bangin na mu hiam?\nKhrih in amah le amahin hinna nei hi. Kuama tungah kinga lo hi. Bang hang hiam cih leh, Amah in hinna hi (Jn. 14: 6). Khrih in na khempeuh piangsak hi. A bawl nate tungah ukna nei hi (Jn. 5: 21). Tua hi-in, misite hinna guan kik thei hi; misi tho sak hi.\nBangci bangin misi tho kik hiam? Lk. 8: 54, 55.\nSihna langkhatah thawhkikna om hi. Nunna bulpi Pasian kiang panin nunna ngah kik cihna hi. Sihna pan a thokik Jairus’ tanu tungtawnin hih thu kimu thei hi. Kum 12 pha khin numei no si hi, ci-in Khrih kiangah kigen a, numeino omna inn sungah a dah a kap mite kiangah Khrih lutsukin, numeino a ihmu hi, ci-in gen hi. Tua khit ciang, numei no’ khut la-in kaito a, “ka tanu aw, tho in,” ci hi. Tua ciangin numei no in thakhatin hinna ngah kikin hong thoto hi (Lk. 8: 54, 55). Khrih’ thupiakna tawh Pasian kiang pan hong pai hinna tua numei tungah hong tung hi. Greek kammalin tua hinna pen ‘pneuma’ kici a, a khiatna in ‘huih,’ ‘husann,’‘ hinna,’ (kha) cihna hi. Hinna in sih khit ciang, pumpi tawh kikhenkhia-a khua phawk theihna bang mah om lo hi. Hinna (kha) i cih in nuntakna hu cihna ahi hi.\nLeitung in sihna tawh kidim ahih manin sihna pen a hi ding mahin i ngaihsun hi. Tua himah taleh, koi bangin Pasian’ hong kamciam tawntung nuntakna lamenin na khamuang thei hiam?\nTUESDAY SEP 16 THAWHKIKNA LE THUKHENNA\nThawhkikna thu a kigen ciangin mi tawmno khat bek thokik dingin kingaihsun kha thei zel hi. Ahi zongin Khrih in a genna ah, hankhuk sungah a om misi khempeuh Ama aw za-in hong thokik ding uh hi (Jn. 5: 28, 29). Thu-um mi, thu-um lo mi, midik, migilo, hotkhiatna ngah ding, a mangthang ding, misi khempeuh thokik ding uh hi. Paul ii gen mah bangin “amaute’ up le lamet mah bangin, Pasian in miphate le misiate a kibangin sihna panin hingkiksak khawm ding hi, ci-in umin ka lamen hi (Sawl. 24: 15). A si mi khempeuh hong tho kik ding uh a, khennih pha ding uh hi. A tho kik mite in bang thuak ciat ding uh hiam? Jn. 5: 28, 29.\nMisi khempeuh hong thawhkik uh hangin, a vekun tawntung nuntakna ngah ding cih bang hi lo hi. “A sisa mi tampite in nuntakna a ngahkik ding uh hi. Pawlkhatte nungta tawntung ding uh a, pawl khatte in a tawntung zumna le minsiatna a ngah ding uh hi (Dan. 12: 2). Lai Siangtho sungah Pasian in mihing khempeuh thu hong khen ding-a, tawntung manthanna ahih kei leh, tawntung nuntakna, khat zaw zaw kitung ding hi (Thkna. 12: 14; Rom. 2: 1 – 11). Leitung i nuntakna a bei ciangin, vanlian Pasian’ khenna bangin tawntung nuntakna ahih kei leh, tawntung sihna a tung pah nai lo hi. Sihna pan a thawhkik khit ciang hipan ding hi.Tua masiah, dikna ngahte hi taleh, siatna ngah ding mite hi taleh, khuaphawk lo, leivui mah hi lai phot uh hi.\nThawhkikna namnih tawh kisai-in i gamtat khuahek a hoih a sia tungtawnin kikhen ding hi. Gamtatna tawh hotkhiatna kingah cihna hi tuan lo hi. Khrih i upna tawh tawntung nuntakna hong kipia hi zaw hi (Jn. 3: 16). Tua ahih leh, bang hangin sepna thupi hiam? Bang hangin gamtatna thupi hiam cih leh, Khrih tungah ki-ap takpi maw, ki-ap lo, upna man maw, upna man lo cih hong theitel sak hi (James 2: 18). I gamtat zia le tong in mawhna sungah om lai maw, Khrih sungah nungta cih hong lak hi (Eph. 2: 1).\nI tun nading mun ngaihsun in. Tawntung nuntakna tawh hong kigamla sak na khempeuh bang hangin tu mahmahin hemkhia lo ding na hiam? Tua sangin mannei dang bang om hiam?\nWEDNESDAY SEP. 17 KHRIH IN A’ PULAAK HELL THU\nKhrih in hell tawh kisai kammal nih pulaak hi: ‘hade,’ ‘gehenna,’ a khiatna in sihna le midiklote’ thuak ding gimna hi. Greek laimal ‘hades’ le Thuciam Lui sungah kizang mun mahmah Hebrew laimal ‘sheol’ ii khiatna kibang hi. Misite’omna, hankhuk cihna hi. “Hades” hankhuk sungah gimna hi taleh nopna hi taleh bangmah thuaknai lo uh hi.\nLai Siangtho sungah ‘hades’ cih kammal le gimthuakna a genna mun khat om hi. Luke 16: 19 – 31 sung sim in. Hih thugentehna in bang thumanpha hong hilh hiam? Thugentehna siksanin, misi khat vantung kahto pah, ahih keileh, hell sung tung pah hi, cih pen upkhialhna hi lo hiam?\nHih thugentehna in misite’ omzia a hong hilhna hi lo hi. A taktak hi lo napi, Khrih hun lai-in zong a kigen mun mahmah thugentehna ahi hi. Tu huna i nunzia siksanin mailam i nunzia kilamdang ding hi, cih a hong hilh thugentehna ahi hi. Tu-a a hong kipia thuman thutak zui kei lehang, sih khit ciangin, lametna om lo hi. Hih thugentehna pen a taktak hi, ci lehang, Lai Siangtho’ hong hilh thute tawh kituak thei lo hi. Khrih’ pulaak hih gentehna a huamin en lehang, a piangtaktak hi lo, gentehna bek ahihlam na mu ding hi.\nHell thu tawh kisai bang hilhkholhna nei hiam? Matt. 5: 22, 29, 30; 23: 33\nLai Siangtho bu nam tampi om a, pawlkhat in Khrih in ‘hell’ cih kammal 11 vei bang pulaak hi, ci uh hi. Tua munte ah Greek laimal ‘gehena’ cih kammal kizang hi. Hebrew laimalin ‘ Ge Hinnom’ hi-a, ‘ Hinnom Zangkuam” cihna hi. Thuciam Lui sungah hih mun pen Jerusalem khuapi pan saklam gam, Ahaz kumpipa le Manaseh in Molech pasian a piak nadingun naupangnote a thahna mun ahi hi (2Khang. 28: 3; 33: 6). Kumpi Josiah in tua bang biaknate susia hi (2Kum. 23: 10). Tua bang gamtatnate hangin Jeremiah’genkholhna ah Pasian in ‘kithahna kuam’ suak sak ding hi, ci hi (Jer.7: 32, 33; 19: 6). Tua hi-in Jew mite a’dingin tua zangkuam in mawhna kisik lo mite tungah thukhenna, amaute sihna limcing hi. Tua bang mahin Khrih in zong limciinna in a zat hi a, hell i cih pen a tawntung, khawlhun om lo a gimthuakna mun hi lo hi.\nTHURSDAY SEP. 18 KHRIH IN SIHNA ZO\nKhrih in Lazarus sihna pan a thawhkiksak pen, bang hangin Khrih’ nasepna khempeuh lak pan a vanglian pen na lamdangin kiciamteh hiam? Jn. 11: 38 – 44\nKhrih' thawhsak mite tawh kibang lo-in Lazarus a thawhsak pen tuam pha diak hi. Lazarus pen a sih zawh ni li pha khin hi. Jerusalem khua sung pan hong pai mite’ muhin, sunkim laitak mahin, Khrih in hansung pan Lazarus hingkiksak hi. Hih nalamdang kuama nial theih hi lo hi. Ahi zongin tua sangin a vanglian zaw, Khrih, amahmah’ thawhkikna ahi hi. Khrih in nuntakna ahih mah bangin a si mi khat hinkiksak theihna amah in nei a, a thawhsak nop a si mi, thosak thei hi. Ahih hang, ama nuntakna zong pia thei a, hinkik theihna zong nei hi (Jn. 10: 17, 18). Khrih’ thawhkikna in hih thu hong theitel sak hi.\nKhrih’ thawhkikna le misite’ thawhkikna bangci kizop hiam? Eite a hong kihotkhiatna dingin banghang in Khrih’ thawhkikna thupi mahmah hiam? 1Kor. 15: 17 – 20.\nSihna khol a sutkhia thei Khrih’ vangliatna kuamah in susia zo lo hi. Khrih sungah a si mite a’dingin Khrih in sihna pan a thokik, gahmasa ahi hi. Khrih’ thawhkikna in, amah a um-in a si mite in sihna pan thokik hamtang ding hi. Bang hang hiam cih leh, Khrih in nuntakna tawhtang a khut sungah om hi (Mang. 1: 17, 18). Mawhna hang a tawntung sihna panin Khrih in nuntak tawntung theihna hong pia hi. Khrih in tua nunna a piak nop mi tungah piaktheihna nei hi. Khrih’ khut sungah sih theih nawnlohna om hi. Mihingte a’dingin a nunna hong piak khit ciang hingkik a, a si nawnlo ding nunna hong pia hi. Ellen G. White, The Desire of Ages, 786, 787.\nVladimir Lenin sih khit ciang, nungtak kik thei cih upna nei uh ahih manun, a luang pen tuikhal sungah koih uh hi. Tu ni ciang dong thokik lo hi. Nuntakna bawl Pasian simloh kuamah mahin thawhkikna nei lo hi. Tua hi-in, sihna pan a thokik Khrih’ hong kamciam muan ding bang hangin kisam ihi hiam?\nSIMBEH DING: Ellen G. White, ‘Lazarus, Come Forth” in 524 – 536, “ The Lord is Risen” 779 – 787 in The Desire of Ages.\nPasian’ Tapa in ama midik a si mite’ hankhuk sung pan Ama vangliatna thokik sak ding a, vantung ah paipih ding hi. Leivui a suak khin mite aw, tho un. Tho un. Tho un, ci-in vangliatna aw tawh kisam ding hi. Tua sapna aw in leimong dong khat pan leimong dong khatah thawn gawp ding a, a si mite tho kik ding uh hi. Hankhuk sung pan sih theih nawn lohna puan tawh kituamin hong tho ding uh a, “sihna aw, na’ vangliatna koi ah om hia m? ci-in kiko ding uh hi.1Kor. 15: 55. A hinglai midikte le a thokik misiang khempeuh in aw kikhat in lungdamin gualzawhna tawh Topa’ min phat ziahziah ding uh hi. Ellen G. White,The Great Controvery, 644.\n1. Sihna i zo zo kei hi. Sihna in a tawpkhakna tawh kibang hi. Mi tampite mah bangin Pasian um lo, tawntung nuntakna lah ngahlo hi leng, mihing’ nunna i cih in bang hi ding hiam?\nTawmvei sung nungta-in tawl khat khit ciang a mangthang ding nunna in bang hi mawk hiam? Bangci bangin thawhkikna in bang mah lo hihna pan a mannei hong hisak thei hiam?\n2. Mihing in a si thei lo hinna (kha) khat nei hi, cih upna hangin a lauhuai bang thute om hiam? Bang hangin Satan in hih bang upna hong guan hiam? Hih bang upna mailam ah koi bangin lauhuai zaw semsem ding hiam? Koi bangin hih bang a lauhuaizia na telthei hiam?


url: =LESSON 5 ( OCT. 28 – NOV. 3 ) ABRAHAM’ UPNA ~ MUC\nLESSON 5 ( OCT. 28 – NOV. 3 ) ABRAHAM’ UPNA\nAdmin 8:33:00 PM Articles, Sabbath School Lesson\nLESSON 5 OCT. 28 – NOV. 3\nTU KAAL SUNG SIM DING: Pian. 15: 6; 2Sam. 11, 12; Rom. 3: 20, 31; 4: 1-17; Gal. 3: 21- 23; 1John 3:4\nKAMNGAH: “Tua ahih leh upna thu i gen ciangin Thukham a phiat i hi hiam? Hi lo hi; a kipsak semsem i hi hi.” Romans 3: 31.\nRomans sunga thute in upna tawh hotkhiatna kingah hi, cih thuguipi pulaak hi. Romans siksanin Pawlpi kipuahphatna (Reformation) hong om hi. Tuma kum 500, tu bang hunin, Luther makai-in Protestant makaite in nunghei nawnlo-in pawlpi puahphatna hong om hi. Siantho-na le kicinna nei Abraham etteh dingin hong koih a, gamtatna tawh hi lo, hehpihna hangin upna tawh dikna kingah hi, cih thu mi tampi in telkhial uh hi. Gamtat hoihin thukham zuihna in Pasian in a midikin hong ciamteh kei leh, lamet om ding hiam? Abraham in hehpihna hangin dikna ngah ahihleh ama nunga mite zong tua bang mah hi ding hi. Romans sungah Paul in hotkhiatna thuluanzia dawl thumin pulaak hi. (1).Hehpihna kamciam (2) Mihing in tua kamciam tawh kizopna ( 3). Pasian in amah a um mite midikin a hong ciaptehna, cih bangin pulaak hi.\nAbraham in ama tungah Pasian' piak kamciam um a Pasian in a midikin ciamteh hi. Tua mah bangin a um mite Pasian in a midikin hong ciamteh hi. Hehpihna hang bek tawh hong kihonkhia hi. Hehpih taaklo ihih hang hehpihna i ngah hi. Hehpihna ngah dingin kilawm hi lehang hehpihna in piakkhong hi lo ding hi. Mimawh, khialhna tawh kidim mite ihih manin, hotkhiatna in piakkhong takpi hi.\nPaul in Pian. 15: 6-2 siksanin upna tawh hotkhiatna kingah hi, cih thu pulaak hi. “Abraham in Pasian um ahih manin Pasian in midiktangsak hi.” Lai Siangtho sungah upna tawh dikna thu a kimuh masak penna hong suak hi.\nRomans 3:31 sim in. Paul in bang pulaak hiam? Bang hangin SDA thu-um khat aa dingin thupi hiam?\nUpna in Pasian thukham beisak lo hi. Thukham khempeuh a zui mi khat in upna lo tawh hotkhiatna ngah ngei lo ding hi. Thuciam Lui le Thuciam\nThak in Pasian’ hehpihna hangin mawhnei mi in upna tawh tua hotkhiatna ngah hi, ci-in hong hilh hi.\nRomans 4: 1-8 sim in. Koi bangin Thuciam Lui in gamtatna tawh hi lo, upna tawh hotkhiatna kingah hi, ci-in hong hilh hiam?\nAbraham in dikna ngah hi. Bang hang hiam cihleh aman Pasian um hi. Tua hi-in Thuciam Lui in zong upna tawh diktanna hong hilh hi. Tua ahih manin upna in thukham beisak hi, cih pen manlo hi. Greek laimalin ‘katargeo’ a khiatna in ‘kimanna nei lo’ ‘kizang thei nawn lo’ cihna hi. Thuciam Lui in upna tawh hotkhiatna kingah hi, ci-in hong hilhcian hi. Thuciam Lui thute in hehpihna thu pulaak hi. Gentehna-in biakbuk ah ganhing tawh biaknate in mawhnei mi aitangin ganhing in sihna thuak hi. Gamtatna tawh hotkhiatna ngah hi lo-in tua ganhing hangin sihna tawh kipelh hi. David in Bathsheba a mawhpih khit nung ah mawhmai-na ngah hi lo hiam? David in siatna tawh kidim kumpi khat hi. Thukham tawh hotkhiatna ngah ding hi leh David a suahtak nading khat zong om lo hi. Ahi zongin Paul in upna tawh Pasian’ maipha ngah David, upna tawh a nungta eite etteh dingin pulaak hi. Mawhmai ngahna in Pasian’hehpihna nasep hi. Israel mite’n thukham tawh hotkhiatna ngah dingin a lamet uh hangin Jew biakna in hehpihna siksan biakna hi. Thukham tawh diktanna ngah ding hanciamna pen thuman panin paikhialhna lianpi hi.\nDavid a gamtatsiatna le a kisikna, a kipuahphatziate ngaihsun in\n(2Sam. 11, 12; Late 51). Mulkimhuai gamtatna panin bang lametna om thei hiam? Koi bangin pawlpi in siatna tawh a nungta mite tawh a kizopzia pulaak hiam?\nLEIBA MAW, HEHPIHNA?\nPaul in hotkhiatna bek a hong hilh hi lo hi. Pasian tawh kizopzia ding – hotkhiatna thu laigil hong hilh hi. Gamtatna tawh Pasian maipha kingah hi, ci-in a um mi in, ama hoihna tawh dikna, siantho-na ngah dingin a lamen hi-in, ama hoihna suangin amah le amah dik kisa mi ahi hi. Biakna in ei le ei dik kisakna piangsak thei hi. Ahi zongin diktanna pen mihing in ngah dinga kilawm Pasian in a hong piakkhong ahihlam thei lehang, ei le ei hoih kisakna ding sangin Ama hong hehpihna hong itna mah bulpi-in kinei ding hi. A taktakin amah le amah dik kisa mi maw ahih kei leh Pasian tawh kipawl mi - kua in Pasian’ zia le tong, a hong itna kilangsak zaw ding hiam?\nRom. 4: 6-8 sim in. Koi bangin Paul in upna tawh diktanna thu hilh hiam?\nMawhnei mi in upna tawh Khrih va zuat kul hi; a dikna a pom kul hi. Mawhna Puakhia Pa tungah a mawhna va suat kul hi. A hong piak mawhmai-sakna a san kul hi. Tua dingin Khrih in leitung ah hong pai hi. Mawh kisik mite tungah Khrih’dikna puan bangin hong kisilhsak hi. Tua mi in Pasian innkuan khat suak hi.” Ellen G. White, 1SM., 215.\nJew mite bek hi lo Gentile mite zong upna tawh hotkhiat ngah hi (Rom. 4: 9 – 12). A taktakin Abraham in Jew minam pan hong piangkhia hi lo hi.\nPasian bia lo minam pan hong khangkhia hi (Joshua 24: 2). Ama nuntak lai-in Jew mi le Gentile mi kikhen nai lo hi. Pasian in Abraham a diktansakin Abraham in vunat nai lo hi (Pian. 15:6). Tua manin Abraham in vunat mite le vunat lo mite aa ding ‘pa’ kici hi. Hih thu siksanin Paul in mi khempeuh tungah kipia hotkhiatna thu hong hilh hi.\nKuamah deidan lo-in, mi khempeuh aa dingin Khrih hong si hi (Heb. 2:9). Mi khempeuh aa dingin Singlamteh ngaihsun lecin, Singlamteh in mi khat ciat manphatzia hong lak hi lo hiam? Bang hangin minam, pau kideidannate in sia hiam? Koi bangin deidanna lungsim na neihlam kiphawkin Pasian hehpihna tawh tuate hemkhia ding na hiam?\nTuma kum 500 kimpawlin Martin Luther in Wittenberg biakinn kongkhak ah thusuah 95 vakilh hi. Tua thusuahte in upna tawh hotkhiatna ngah cih thu tawh kisai hi-in tuhun aa dingin zong thupi mahmah hi. Romans 4: 13 ah\n‘thuciam’ le ‘thukham’ kibatlohzia kimu thei hi. Paul in Thuciam Lui siksanin upna tawh diktanna kingah hi, ci hi. Hih thu Abraham nunzia siksanin hong hilh hi. Jew mi khempeuh in amau pianna Abraham hi, ci-in um uh hi. Abraham in ama gamtatna tungtawnin diktanna ngah ahih lohlam kimu hi.\nPasian in Abraham in leitung luah dingin kamciam hi. Abraham in tua kamciam um hi. Tua kamciam tawh kisai ama masuan dingte zong Abraham in nial lo hi. Tua kamciam bangin a nuntakna tungtawnin Pasian in Abraham tungtawnin hotkhiat nasep hong sem hi. Hih in Thuciam Lui ah hehpihna nasepzia hong hilh hi. Paul in zong hih thuman hong hilh kik hi.\nRomans 4: 14 – 17 sim in. Koi bangin Paul in Thuciam Lui in zong upna tawh hotkhiatna thu hong hilh hi, ci-in pulaak hiam?\nI gensa mah bangin Paul in kua-te tungah laigelh hiam, cih thupi hi.\nBiakna thukham limtak a zui Jew thu-umte tungah a laikhak hi-in, tampi in thukham zuihna tungtawnin hotkhiatna ngah dingin kilamen uh hi. Thuciam\nLui in tua bangin hilh lo hi. Jew thu-umte upkhialhna puahpha dingin Paul in Abraham thu pulaak hi. Sinai ah thukham a kipiak ma-in Abraham in kamciam ngah khin hi. Thukham – gamtatna tawh hi lo, upna tawh dikna kingah hi, ci-in hong hilh hi.\nSinai ma-in zong a om khin Thukham 10 tawh dikna kingah hi, ci-in\nPaul in a gen hileh upna tawh dikna kingah hi, cih thu kikhel tuan lo ding hi. Thukham siksanin Pasian’ kamciam ngah ding hanciamna in upna nialna, upna a mawhna bangin ngaihsun hi. Thukham in hong mawhsak hi. Upna in hong honkhia hi. Paul in Thukham siksanin hotkhiat ngah ding hanciamna in a mawkna ahihlam hong theisak nuam hi. Jew mi, Gentile mi hi taleh mi khempeuh in Thukham palsat hi. Tua hi-in dikna ngah dingin Abraham mah bangin, upna tungtawnin Khrih dikna hong kipia hi. Diktanna thu in pawlpi sung kipuahphatna – Protestant Reformation piangsak hi.\nTHUKHAM LE UPNA\nPaul in gamtatna tawh hi lo, Pasian hehpihna tawh hotkhiatna kingahzia\nAbraham nunzia tawh hong hilh hi. Jew mi khat in hotkhiat a ngah nop leh ama gamtat hoih siksan lo-in Abraham tunga kipia kamciam Messiah tungah a tangtunna thu a siksan kul hi. Hih in Jew hi taleh Gentile hi taleh – mi khempeuh tunga hong kipia thu hi.\n“Gamtat hoih tawh hotkhiatna kingah hi, cih upna a bulpi in dawibiakna pan hong kipan hi. Tua bang upna nei mi in mawhna sungah nuamsa mi ahi hi” Ellen G.White, The Desire of Ages, 35, 36. Hih in bang cihna hiam? Bang hangin gamtatna tawh hotkhiat kingah hi, cih thu in khial hiam? Koi bangin Paul in thukham le upna kizopzia pulaak hiam? Gal. 3: 21 – 23.\nNuntakna pia thei thukham a om leh, tua in Pasian thukham hi ding hi. Ahi zongin Pasian thukham in zong nuntakna pia thei lo hi.Bang hang hiam cihleh mi khempeuh in Pasian thukham palsat hi; mi mawh i hi khin hi. Ahi zongin Pasian kamciam a om bangin thukham hangin mawhsak thuak mite, gamtatna tawh hotkhiat ngah ding hanciam a vangik pua mite Khrih tungtawnin suahtakna ngah hi. Upna om lo, hehpihna om lo, dikna kihel lo thukham zuihna in vangik hi. Thukham nuai-ah nungta i cih in tua vangik pua, mawhsakna nei cihna hi.\nKoi bangin Pasian tawh nuntakna ah upna tawh dikna kingah hi, cih thupi hiam? Hih thuman a khahsuah lo dingin bangci bangin nungta ding na hiam? Upna tawh hotkhiatna kingah hi, cih thu om kei leh bang thu hoih om ding hiam?\nTHUKHAM LE MAWHNA\nMi tampi in Lai Siangtho siksanin thuciam Thak in thukham beisak hi, ci-in pulaak uh hi. Ahi zongin tua bang thuhilhnate in Lai Siangtho thuman hi lo hi. 1John 2:3 -6; 3:4; Romans 3:20 sim in. Thukham le mawhna kizopzia bang hong hilh uh hiam?\nTuma kum 300, 400 lai-in Irish mi Jonathan Swift in hih bangin gelh hi: “Zukhamna, zuau genna, thumanlohna, guktakna cih kammalte laibu sungah gelh nawn lo-in zong pulaak nawn lo-in, tua thukhun kiphiat hi leh mi khempeuh thuman, thudik, thuman it mi vive a kihi khin diam? A deihhuai nunzia i nei vive diam, ci hi. Jonathan Swift, A Modest Proposal and Other Satires (New York: Prometheus Books, 1995), 205.\nPasian thukham kisam lo hi zenzen leh, bang hangin zuaugenna, mithahna, guktakna cihte mawhna, siatna kici veve thei ding hiam? Pasian thukham kisam lo hileh mawhna zong om lo ding hi. Pasian' thukham a bei hi leh mawhna, siatna zong om lo ding hi. 1John 1: 7-10; James 1: 14, 15 sim in.\nThuciam Thak sungah thukham le Lungdamna thu, a nihin kipulaak hi. Thukham in mawhna hong lak hi. Lungdamna thu in mawhmai nading lampi\n– Khrih hong sihna le sihna pan a thawhkikna thu hong hilh hi.Thukham om lo hi leh mawhna om lo ding hi.Tua hi leh bang panin hotkhiat kul ding hiam? Thukham a om manin Lungdamna thu in mannei hi. Singlamteh in thukham beisak hi, cih i za mun mahmah hi. A taktak in tua bang hi lo hi. Bang hang hiam cihleh Singlamteh in thukham bei thei lo, kikhel thei lo hi, cih hong hilh hi. Pasian in Khrih hong sihma-in Thukham khel lo, beisak lo ahih leh bang hangin Khrih hong sih khitteh bei-sakin, khel ding hiam? Bang hangin mihing in a mawh a kipan thukham beisak lel lo hiam? Tua hi leh mihing in sih kul lo ding a, Zeisu hong sih kisam lo ding hi. Khrih hong sih manin Thukham bei, kikhel ding hi leh a hong sihma-in Thukham bei, kikhel zaw ding hi. Khrih hong si ahih manin Thukham bei lo, kikhel lo ahihna hong lak hi. Thukham kikhel lo, bei lo ahih manin Zeisu hong si hi. Thukham in mawhnei mi hong khel lo ahih manin mawhmai nading Zeisu a sih ding sangin a hoih zaw bang dang om diam?\n"Numei pasal mawhna bawl kei in," cih thupiak om kei leh zi le pasal, nungak, tangval siantho loh manin siatnate a om ding hiam? Bang hangin Pasian thukham in kiplai hiam, cih thu koi bangin na pulaak diam? Pasian thukham na palsat manin bang na thuak hiam?\nNGAIHSUTBEH DING: Sim ding: Ellen G. White, “ Christ the Center of the Message,” 388 in 1SM.; “ The Call of Abraham,” 125 – 127; “ The Law and the Covenants,” 363, 364 in Patriarchs and Prophets; “The Sermon of the Mount,” 307, 308; “Controversy,” 608; “It is Finished,” 762, 763 in The Desire of Ages.\n“ Hehpih na ngah nading nasem hi lo-in sep ding leiba hi zaw hi. Paul in Pian. 15: 4-6 siksanin gamtatna tawh hi lo, upna tawh dikna hong kipia hi, ci-in hilh hi. Abraham in a upna pen dikna-in kiciaptehsak hi. Hih in bang hong hilh hiam cihleh Pasian in a hong hehpih manin mawhmai sak a, gamtat hoih man hi lo hi.” Martin Luther, Commentary on Romans, 82.\nSatan in gamtat hoihna tawh Pasian’ maipha le dikna kingah thei hi, ci-in hong khem ahih leh, ze-etna in hong zo ding hi; a nungzui ding hong ngah hi, cihna hi…… na kongkhak tungah Calvary mual a Tuuno’ sisan na baangsak in. Tua hileh Satan in hong zo kei ding hi.” Ellen G. White, Advent Review and Herald, Sept. 3, 1889.\n1. Bang hangin gamtatna kihel lo upna bek tawh hotkhiatna kingah hi, cih thu in thupi mahmah hiam? Hih thu in a man lo bang thu panin hong dal ding hiam? Hih thu siksan nei lo mi in lauhuai thu bang tuak ding hiam?\n2. Thukham in hong hon thei lo cih thu thei mah lecin, Pasian Thukham kip tawntung ahihna bang tawh lak ding na hiam?\n3. Pawlpi kipuahphatna hong piankhiat (Reformation) theihna bulpi in koi bangin hotkhiatna ngah i hiam cih thu siksan hi. Bang siksanin mimal siksan hi lo-in, Roman Catholic le Prostestant kilamdanna bang om hiam?\n4. Mawhnei mi in diktanna ngah in Pasian maipha le hehpihna ngah ding kilawm lo hi. Hih thu in i nunzia hong khel ding kisam hi lo hiam? I tungah hong khialte ‘mawhmai-sakna, hehpihna ngah ding kilawmpi mah hehpihin, mawhmai-sak ding kisam hi lo hiam?


url: =Bill Gates hauh dan :: ZOMI DAILY\nposted on 26 December 2014 at 1:01 pm Lomkholna: Article, Khanno, Microsoft, Tech\nNikhat Kawlgam sum mak 100 (dollar awn 1) zangkhia ding cih thadah, khantawn i zon hang zong amu zolo ki om ding hi. Ahi zongin tulaitak in Leitung ah sumhaupen khat ahi Pu Bill Gates in ahih leh ni khat dollar million 1 (Kawlgam sum mak 100val) zangkhia ding hileh, kum 218 bang zang thei ding hi ci’n Oxfam kantel pawlin a muhkhiatna te, The Guardian thuthang in suakkhia sak hi.\nTulaitak in leitung ah a haupenpa in a kiciamteh Mexico sumhaupa Pu Carlos Slim in ahih leh kum 220 val bang zang khop ding hi ci hi. Sumbawl asiam Pu Warren Buffet in ahih leh a sumkep teng a bei siang dong nikhat dollar awn 1 zang leh kum 169 bang zang thei ding hi cilai hi.\nTuhun ciangin nidang sangin mihau, sumhau kitam zaw ta hi. A kician in gen ding hileng, leitung sumlei sumbawlna kiatsuk (recession) hun aa kipan billionaire pen a zah khat in khangto zaw hi. 2009 March kha lai in leitung bup ah billionaires 793 om mah leh 2014 March kha ah 1,645 tak om ta ziau hi ci’n zong Oxfam’ thupuakna pan kithei hi.\nMihau te a hauhna un hausak semsem uhi. Cihnop na ah mihau khat in a neihsa te tungpan in 5.3% bang hauhna ngahkik mah taleh mi mawkmawk khat in a neihsa tungpan 1.95% bek ngahkik zo hi. Gentehna in cileng Pu Bill Gates in a neihsa sumte tungpan in summet nikhat dollar awn 11.5 bang ngahkik mawk hi.\nHih bangin sumlei sumzuakna thusung ah huahluatna te tehkak na a langkhat ah a om ta zong in, kikhaihna/ kikimlohna zong kilang mahmah hi ci hi. Leitung ah sumhau pen 85 te neihzah pen a zawngpen aa a kiciamteh leitungbup miphazah i a lang tawh a neihzah uh kikim cimawk hi.\nAhi zongin Pu Bill Gates le Pu Buffet ten bel a sumte uh hibang in zangthaang nuam sam lo uhi. Hih sumhaute gel in leitung ah nasep hoih tampi semkhia uhi. Bill Gates in ahih leh Bill and Melinda Gates Foundation phuankhia in na sephoih tampi sem khia uh aa, tukum sung bekbek in zong Pu Warren Buffet kiang panin dollar billion 3 bang panpihna ngah lai uhi.\nPrevious: Tate tungah cikmah hunin gending kilawmlo thu 7 te\nNext: Annek khit ciang pelhding gamtatzia te


url: =A bangci Pa ka hi hiam? :: ZOMI DAILY\nposted on 22 June 2015 at 12:20 pm Lomkholna: Article, DavidTuang, TuunlehZua\nKhangno tampitakin zi deih mahmah(zi neih ding kin mahmah)hinapi-in, Pa’ dinmun taktak ah dingnuam lo thei mawk uh hi. Zi nei ding ihih leh i zi tawh i ki-it i kingaihna ciang bek tawh lungkim ding hi hetlo a, mai lam hun ding saupi ngaihsut kholh kul hi. Tanu tapa khawng nei leeng bangci pattah in, bangci khansuah dinga, innkuan nuam bangci lam ding ihiam cih khawng nak ngaihsut kholhhuai mahmah hi. Hi bang ngaihsutna neilopi-in, zi kimawk neih gawp thei ahih manin, leitung bupah nupa kikhenna leh innkuan sung buainate hong om pian den hi.\nPa khat ihih khit ciangin, hoih den, kicing den cih bel omlo mah dinga, ahi zongin Pa hoih khat hih zawh nading i hanciam det ding ahi hi. Koimun koikuam ah hei-in, bangsem bangbawl in i om zongin, zi leh tate mah mangngilh hetloh ding thupi hi. Tua bang ihih nak leh i zi leh i tate’n hong theihpih pah kei zongin, Pasian’ muhna-ah a phattaak leh a pahtawihuai Pa khat ihi gige hi. A pahtawihuai leh a phattaak Pa pawlkhat a om mah bangin, a pahtawihuai hetlo leh a phattaak hetlo Pa pawlkhat zong na om veve hi. Pasian it-in a zahtak Pa peuhmah in a zi leh a tate it dinga, innkuan lutang ahihna a mawkna suaksak lo ding uh hi.\nThu a thei nai mello na tate’ mai lam ding na ngaihsutsak zel hiam? Tate’n Pa a neih mah bangun a Pa uh tawh omkhawm le-uh ut mahmah uh hi. Lawm leh gualte’ lakah a Pa uh kisaktheihpih nuam ciat uh hi. Ahi zongin Pa pawlkhat in tate taisan thei ahih manin, nu leh pa nei pipi tagah tangh kitam mahmah hi. Pa tawh a omkhawmlo tate in,\nsangkahna khawng leh munkhatpeuhpeuh-ah pai le-uh simmawhna leh kosiatna khawng thuak thei zel uh a, tua bang hun ciangin amaute’ lungsim naa mahmah hi. Hi bang dinmunte i mitkha-ah bawl zel in, “A bangci Pa ka hi hiam,?” cih khatvei ki ngaihsunkik ding hi hang. Topa’n hong telsiamsak ta hen. Pa khempeuh tungah cidamna leh khansauna om hen la, zi leh tate’ adingin Pa hoih ahi zo ngiat dingin, Sian in hong siam ta hen. Amen!\nItna leh deihsakna tawh, Khazih sungah,\nPrevious: Paul Hau Khan Pau (Thalmual, kum 65) vai lungdam kohna\nNext: Politics Party vai ah etteh huai kasak


url: =ZAM Thupuak :: 21 Oct 18 (Khuado pulakna) :: ZOMI DAILY\nposted on 20 October 2018 at 10:54 am Lomkholna: Malaysia, News, ZAM, Zomi\nZomi Khuado Pawi pulakna: Zingsang lam 11:00 AM lian in Zomi Khuado pawi kipan lian thei hi. Kipatna dingin “Topa laptoh Zomi te” cih la kisa ziahziah a, Smh San Nuam leh a pawl te in la hong makaih uhhi. Tuakhit ciangin Rev. Go Za Suum in hunap thungetna hong nei a, a zom in Khuado Committee lutangpi Ps Daniel Vum Khan Mung in thu kong honna leh zinmang pi te ahi Pu Gin Kam Lian leh Pu Kham Khan Thang te leh mun tuamtuam te Khuado pawi sim in hong pai te pulakna hong nei hi.\nMangbawi (Zomi Idol Malaysia 2017 Winner) in lasakna hong nei a, a kizom in Lasiam Smh Lunsan in lasakna hong nei in mipi te kilawp mahmah hi. Tua khit ciangin Talent Show lah na tawh kizom a, naupang lamsiam mahmah Filomina It Cing hong lam hi.\nTua khit ciangin zin mangpi Pu Gin Kam Lian in thugen na hong nei a, Zomi, Zogam leh Kawlgam thu te tampi hong gen in tha kingah mahmah leh zaknop kisa mahmah in mipi te in daitak in kingai hi.\nPu Gin Kam Lian thugen khit phet in Zomi ngeina lam lakna khat tawh kizom a, Zomi Education Center, Talalla) ah siamsin naupang te hong lam uh hi. Sangnaupang te hong lam khit ciangin ZAM lutangpi leh Zomi Khuado Committee Secretary Sia Kap Za Khup in zum vai tuamtuam ahi zongin, Khuado tawh kisai lungdam kohna tuamtuam ahi zongin hong nei hi.\nTua khit ciangin Stephen Tungpu (Zomi Idol Malaysia 2017 Second Runner Up) in lasak na hong nei to hi. A kizom in ih zin mangpi khat mah ahi Pu Kham Khan Thang in thugenna hong zom to a, minam itna tawh kisai ahi zongin, thapiakna ahi zongin hong nei in lunglut tak leh dai tak in kingai hi.\nTua khit ah Zomi Education Center-Klang ah siamsin sangnaupang te in ngeina lam khat tawh hong zom to leuleu uhhi. Siam thei mahmah uh a, zong hoih kisa thei mahmah hi. A kizom in Khuado Committee makai khat ahi Rev. En Cin Pau makaih na tawh pawipi sungah hong pai biakna siate khempeuh Stage tungah hong kah to uh a, Malaysia Zomi buppi adingin mipi tawh a kibangin thunget khopna kinei ziahziah hi. Tua khit ciangin mipi tungah sum donna zong kinei suak hi.\nA kizom in Zomi Education Center – Cheras ah siamsin naupang te in ngeina lam mah hong lak leuleu uh hi. Siam thei mahmah uh a, zong muh nop mahmah hi.\nTua khit ciangin Zomi Idol Malaysia 2018 Top (5) te kidemna kizom to suak a, tua sungah Zotaang Muantuang leh Zolia Naunaum te in Master of Ceremony hong sem in mipi hong lok ziahziah uhhi.\nA kizom in 2018 kum Zomi League gualtung tuang te pahtawi na kinei a, Pu Gin Kam Lian, Pu Kham Khan Thang, Sia Kap Za Khup, Rev. Gin Do Khup, leh Zomi League Committee pan thunei te in pahtawi piakna hong neih sak uhhi.\nA zom ah Zomi Labupi Pu Lengtong Pauno in lasakna hong nei a, mipi te hong lawp sak semsem hi. Tua khit ciangin Zomi Idol Top 3 te pulakna leh kidemna kizom suak hi. Idol kidemna khit ciangin Zomi Khangthak Gym group te in Body Builder hong lak khia ziahziah uh a, nidangin a kilak khia ngeilo ahih na tawh kizui in mipi te in thangah in ki awng ziahziah hi.\nZomi Khangthak Gym group te in show lakna hong neih khit ciangin kawlgam pan Khuado pawi sim dingin hong pai lasiam JK Sangin la dawng nih a kizom in hong sa hi.\nTua khit ciangin Khuado Committee lam pan pahtawina leh lungdam kohna laipi piakna kinei a, zin mangpi te ahi Pu Gin Kam Lian leh Pu Kham Khan Thang te, Zomi Idol Malaysia 2018 pahtawina ngah te hong pahtawi sak Pa Khup te innkuan(Tedim Sum khakna), Pa Thang Suan Piang te innkuan (Shwe Pyi Thit ann sai) , Nu Ning Lun te innkuan (Aung Nan Daw annsai), Zomi Idol ah Judge hong sepsak Zomi labupi Pu Lengtong Pauno, Rev. Gin Khan En, Rev. Thawng Khan Sut, Lasiam Sm Sannuam te tungah kipia hi.\nTua khit ciangin Zomi Idol Malaysia 2018 winner pulakna leh pahtawi piakna tawh kizom to suak a, Winner pen Cing Hawm Siam@ Siamnu (Tuimui Khua) in hong ngah a, First Runner Up pen Sawbua Mung (Sawbua Yesin) leh Second Runner Up pen Khawm Pau (Anlangh) te in hong ngah uh hi.\nZomi Idol Malaysia 2018 te pahtawina piak khitciangin mipi khempeuh ding to in “Tuun sung khat pan piang hi ngeingei hang e” cih la kisa khawm a, aman ciangin Rev. Thang Do Khen thupha piakna tawh Zomi Khuado Malaysia 2018 nuamtak in kizo thei hi.\nZomi Khuado pawi a ding sum leh paai tawh hong kihel Pawlpi leh Khua kipawlna leh mimal 77 te ahi zongin, tha leh gal tawh hong kipia khia te, vai tuamtuam ah hong panpih te leh pawi ah hongkihel mimal kim tungah lungdamna lianpi zong I pulak hi.\nUNHCR PAN RST KINAWH SAP : UNHCR zum pan in RST kinawh sap mahmah ta hi. Tua tawh kizui in contact ngahlo zong tam mahmah ahih manin ih phone te hoihtak kem cing in hong kisap hun ah dawn pah theih dingin kiging ciatni. RST interview ah hong kisap ma in Kiawpna zum ah ahi zongin a dang zum vai a thei ding te khat peuhpeuh kiangah hoih tak kikuppih masa hamtangin. UN khuahun tawh kizui in ih vai te khat vei hong kipelh leh lametna tampi hong om nawnlo pah thei ding ahih manin hoih takin kiging ciat ni.\nKHUADO SUM PIA TE TUNG AH LUNGDAM KOHNA LEH THU PULAKNA : Malaysia Zomi Khuado Hall sung atengin nuamtak kizo thei hi. Khuado pawipi ih bawltheihna dinga, Sumtangtawh ma hong pang Khuakipawlna, Pawlpi leh mimal in hong kihel khem peuh tungah lungdam na thu kongko uh hi. Khuadopawi ading sum leh paai tawh ma hong pangkhempeuh tung ah zong lungdamna thu kong ko uh hi. Apiakhia mimal kim i biak Pasian in hong thuk kik ta hen.\nI Khuadopawi ah tukum pen kumdangsang zukham zong tamzaw, buainabawl kilai, kisatliam cihkhawng zong hong om in, minamdang te tawh kilai a, kisat lah hisam lo, ei leh ei tengmah kilai kisat cih pen khasiat huai mahmah leh dah huai mahmah dinmun ahihi. Migam milei ah haksatna ih tuah ciang kihuh liailiai ding, kipanpih ding kim lai-in, ei tengmah kisia, kilai lunglung cihpen a lungkhamhuai mahmah thu leh minamdang te’n zong hong neu-et mahmah ding uh hi. Security a ih cial Rela te khat akhut temtawh kikuihliamsak sawn sawn ahihmanin, Rela te lam pan zong heh mahmah uh a, Palik te sampah uh hi. Palik ten zong Chinwoo Hall neite kiang pan CCTV record teng lapah uhhi. Padenpauhman (Window) zong kideng kham sawn sawn ahihmanin Chinwoo hall neite zong heh mahmah in, mailam ah hih mun ih zat theih ding leh zat theih nawn loh ding zong bang mah kigen thei nawnlo phot hi. Kumsim in kuncil kisia den a, tua tangin Deposit sung pan kiliau kha den hi. Tukum pen kumdang te sangin kuncil tamzaw lailai a, kum khat khit kum khat a hoih lam kikhel to semsem ding sangin siatna lam ah kikhangto semsem zaw tawh hong kibang ahihmanin dahhuai mahmah hi. Ih minam pawi khat ah hi bangin nawngkai na hong tam ciangin ih minam hong langpang mahmah namdang te a lungdam mahmah ding cih zong a phawk huai thu khat ahihi. Zuzuak te zong thunei ten hong man leh Zutuh laisen neilo zuakte a thukhun ah kum 7 bang thong kia thei hi.\nRM 500 tawh mapang te\nZomi Catholic Community of Malaysia\nRM350 tawh mapang te\n1. Malaysia Laipian Pasian Pawlpi\nRM300 tawh mapang te\n1. Zomi Christian Fellowship -Kotadamansara\n2. Manna Zomi Christian Church (MZCC)\n3. Rawang Zomi Innkuan\n4. Zomi Adventist Church (ZAC)\n5. International Zomi Christian Church (IZCC)\n6. Zomi Ebenezer Malaysia (ZEM)\n7. Zomi Christian Assembly (ZCA)\n8. Myanmar Believer Fellowship (MBF)\n9. Zion UPC –Kepong\n10. Myanmar Mission Church (MMC)\n11. Evangelical Baptist Church -KL (EBC-KL)\n12. Adonai Zomi Christian Fellowship\n13. Lailo Khua Kipawlna\n14. Zomi Christian Fellowship -Kajang (ZCF-Kajang)\n15. Tuilangh Khua Kipawlna\n16. Zomi Christian Fellowship – ZCF-Canaan\n17. Sunway Emmanuel Pawlpi\n18. Shalom Christian Fellowship -Kota Damansara\nRM200 tawh mapang te\n2. Saizang Khua\n3. Mualpi Khua\n4. Buanli Khua\n5. Laaitui Khua\n6. Kansau Khua\n7.Teeltui Vontawi innkuan\n8. Mualbeem Innkuan\n9. Mualnuam Innkuan\n10. Zomi MU fan te\n11. Ngalbual Innpi\n12. Saipimual Khua\n13. Phaiza Innkuan Malaysia\n14. Suangsang Khua\n15. Haupi Khua\n16. Cikha Innkuan Malaysia\n17. Anlangh Khua\n18. Lailui Khua\n19. Tuimui Khua\n20. Tuithang Khua\n22. Heilei Khua\n23. Tungzang Khua\n24. Vangteh Innkuan Malaysia\n25.Tuicinlui Innkuan Malaysia\n27. ZCF – Hatamas\n28. Valvum Khua Kipawlna\nRM150 tawh mapang te\n1. Immanuel Christian Assembly -ICA\n2. Zomi Christian Church -Songailong\n3. Sentosa Zomi Innkuan\nRM 100 tawh mapang te\n1. Dal Sian Hung Ministries\n2. Bapi Khua\n3. Lunmual Khua\n4. ZCF – Bethany\n5. Darkhai Unau\n7. Kawl Zozang Innkuan\n8. Pimpih Innkuan Malaysia -PIM\n9. Teeklui Khua\n10. Pyidawtha Innkuan Malaysia\n11. GGA Pawlpi\n12. Haiciin Khua\n13. Ngennung Khua\n14. SNO Malaysia\n15. Zonuamzang Khua\n16.ZCF – Bukit Tinggi\n17. Suangzang Khua\n18. Lezang Khua\n19. Ngalzang Khua\n20. Paangzang Khua\n21. Thangnuai Khua\n22. Thangkai Suangpi Khua\n23. Lingthuk Khua\n24. Dimlo Khua\n25. Tauleng Khua\nKHUADO PAWI SUM NGAHNA LEH ZATNA\nZOMI nasep neilote in nasep tawh kisai dotnop na neiuh leh Sia Khuppi— 016 3838 014, 011 3563 2059\nZAKSAKNA : UNHCR zum pan in Option (1) leh (2) hang in lungsim gimsak lua in ih om khak loh ding leh nang tel ding na khentatsa thukhat pen hong kitelsak hun hong tun taktak ciangin bangbang thu hong kigen zongin nang khen tatna omsa bangin/na kizawhna sa bangin telsuak sawm in. Interview na phi dingciangin hoihtak kiging khol in. A zenzenin na UN hong kilak sak leh zong lunggim khakun in omcip pah kei inla na card number te hoihtak ciamteh in kemcingin. Khua hun cih pen kikhel thei a, na khempeuh Pasian in lumlet thei hi cih phawk gige zaw in.\nThang Lam Mung (Buanli) Bentong lockup ah kimuh pih\nVan Lal Thuam Bentong lockup ah kibuaipih. Thang Suan Muan (Tuithang) Setia Indah ah kikan pih. Amah pen a Setia Indah pan a tun na lam kithei nawnlo hi in kikan san laitak ahihi. Tung Sian Sang (Sawbua) Putra Immigration zum ah kikan pih. Mang Sian Tung (Nankat -eih) Bukit Jalil Camp ah ki veh thei. FC Dailova Poncak Alam thong ah kikanpih. Thang Thawn Khai (Lailui) Bukit Jalil camp ah kiveh pih thei.\nGo Khat Suan (Tauleng) Sungai Buloh thong ah ki veh kik\nKHUADO PUAN : Zomi Khuado pawi a ding ih bawl puan te silh (50) kim bang omlai ahihmanin a deih te in RM10 tawh ZAM zum ah kilei thei lai ding hi.\nPrevious: Mihing bangin kampau in ~ Job Cinpi\nNext: Lungtang kisai natna\nPakistan vanleng khatkia, mi 47 si\nLau Kei In\nKimpu leh Kimpi – 24 ~ Hau Za Cin


url: =Hong Paisan Ken migi Topa(ZBC La) ~ MUC\nHong Paisan Ken migi Topa(ZBC La)\nAdmin 11:38:00 AM Articles, Christian Hymnte Tangthu\nHong Paisan Ke’n, Migi Topa(Pass Me Not, O Gentle Savior).\nHih La ih sakzel hangin Laphuak, adeihna, koimun..cihte ki tello thei ahih manin Zolai ngiattawh hong bawl khia Rev.Zam Khat Kham tingah ih lungdam hi.A nuai ah simsuk ni.\nHih la zong Fanny J. Crosby’ phuah la ngaih mahmah khat mah hi zel-a, hih laibu sungah ama’ phuah la tampi kihel khin a hih manin, ‘Pha zo ta’ ci-a hel ka sawm nawn loh hi napi-in hih la kihel lo-in hih laibu kicing thei kei leh kilawm kasa-a kong hel hi.\nHih la a phuak Fanny Jane Crosby pen America gam Southeast, New York ah March 24, 1823 ni-in suak hi. Kha khat leh a lang (nipi kal 6) a phak ciangin a mit na-a, zatui kinuh khial a hih manin a mit taw-a, a khan tawntung mit khua mu lo-in om hi. A sih dongin New York City a St. John’s Methodist Episcopal Church ah pawlpi mi citak mahmah khat-in om den hi. A neutunga kipanin a pi in thu le la kici khempeuh ah pantah hi. New York School for the Blind kici mit khua mu lote’ sangah pilna sin hi. 1847 kum panin 1858 kum dong tua sang mah ah sangsia sem hi. 1958 kumin tua sang mah-a sem mite’ zahtak mahmah music sia Alexander Van Alstyne tawh kiteng uh hi.\nA neu tunga kipan in laphuah lam a vak hi a, ahi zongin a la phuahte leitung la pian vive hizaw hi. Kum 8 a phak laitakin a mit in khua a muh loh hangin a lungkimna hih bangin poem na phuak hi:\nA poem phuahte lakah, “Rosalie, the Prairie Flower” kici la a phuahna hangin $3,000 ngah a, tua hun adingin tawm het lo hi. Church music lam-a minthang mahmah William B. Bradbury’ thuzawhna tungtawnin kum 40 a phaka kipanin gospel lamal bek hong phuak ta a, ama’ genna ah “tua gam sunga a lungnuampen mi” hong suak hi. Fanny Crosby in la a phuah ciangin khukdin-in thungen-a Pasian’ makaihna zong masa lo peuhmah-in la phuak ngei lo hi. A Laisiangtho sungah American lan (flag) khat tep liklek den se hi. Ama’ hun-a gospel laphuak minthang mahmah Ira D. Sankey, William H. Doane, John R. Sweney, George C. Stebbins, George F. Root, William J. Kirkpatrick, leh adang tuamtuamte tawh kithuah-in la tampi phuak hi. A khan sunga a laphuah pongpong dawng 8,000 val hi, ci-in kiciamteh hi. February 12, 1915 ni, ama’ kum 95 a phak laitakin i Topa’ kiang hong zuatsan hi.\nFanny Crosby’ phuah late lakah hih la “Hong Paisan Ke’n, Migi Topa” (Pass Me Not, O Gentle Savior) banah “Lungmuanna Thupha” (Blessed Assurance), “Amah Thei Ning” (My Savior First of All/I Shall Know Him), “A Sia Ding Honkhia In” (Rescue the Perishing), “Lam Tawntung A Hong Paipih Hi” (All the Way My Savior Leads Me), “Pasian Min Pha Ta Hen” (To God Be the Glory) cih langaihte kihel hi.\n1868 kumin New York-a thonginn khat-ah Fanny J. Crosby hawh hi. Thongkiate’ tungah lungdamna thu va gena, Zeisu Khazih a san nadingun hanthawn hi. Thu a gengen laitakin thongkiate khat in, “Topa aw, kei hong paisan kei in!” ci-in hong kikokhia-a, a thugen bang zom thei pak lo zawzen hi. Hih la a aw a phuakpa Wiliam H. Doane in “Pass Me Not, O Gentle Savior” kici thulu tawh la khat a phuah nadingin ngen hi. Fanny Crosby in zong tua bang la khat phuah ding lunggulh mahmah-a a lungsim tawngah thungen hi. Amah mahmah zong mit khua mu lo ahih manin mit khua mu lo mite khuamial gam sunga a nuntakzia uh tel mahmah hi. Jericho khua gei-a mittawpa phawk hi. Tua mittawpa khutdawhngen-in lamgei-ah tu hi. Mi honpite in nawk uh a, mite’ husa leh kheging za hi. Banghanga tua banga mi honpite in nawk-a, tua lampi ah kua pai ding hiam cih a dot ciangin, “Nazareth mi Jesu in hong nawk laitak hi” (Luke 18:37- ZIV) ci-in kigen hi. Nakpi-in kiko-a a hehpih ding ngen pah hi. I Topa’ kiang a kipaipih mateng kuama’ khoh zawh-in om lo hi. Hih laphuaknu in tua mitawpa in khua a muh theih mahbangin kha lam-a mittawte in zong Pasian’ hehpihna hangin khua mu kik thei hi, cih la-a a phuah ahi hi.\nHih la a aw a phuakpa William H. Doane pen America gam Preston, Connecticut ah February 3, 1832 ni-in suak hi. Mihau mahmah khat hi a, factory president khat ahi hi. A om ngei nai lo van-zat thak nam 70 phuankhia hi, kici hi. Music lam a uk mahmah hangin nasep-a nei bel hi lo hi. Tua hun lai-a gospel musician minthang mahmah khat ahi hi. A nuntak sung buppi Mount Auburn Baptist Church of Cincinnati, Ohio ah pawlpi mi-in om den-a, kum tampi sung Sunday School superintendent leh choir leader sem hi.\nA la-aw a phuah gospel la dawng 2,000 val hi. Tuate lakah hih la, “Hong Paisan Ke’n Migi Topa”(Pass Me Not, O Gentle Savior) banah, “A Sia Ding Honkhia In” (Rescue the Perishing), “Nang A Hi’ng, Topa”(Draw Me Nearer), “Singlamteh Kiang”(Near the Cross), “Pasian’ Min Pha Ta Hen”(To God Be the Glory), “Zeisu Min Manpha Na La In” (Take the Name of Jesus) cihte kihel a, a tamzaw-in Fanny Crosby’ laphuahte a aw phuahsak denzaw hi.\nA gelh: Zam Khat Kham


url: =Gamdangtung i mipihte leh innlamte ~ Rev. Thang Khawm Pau :: ZOMI DAILY\nposted on 6 August 2016 at 2:59 pm Lomkholna: Article\n1973 kumin ka pa (J. Gin Za Twang) in ‘ Zomi Innkuan Laibu’ cih khat gelhkhia hi. Tua sungah Zomite pianna, I ngeina, le galpi nihna ma le khit , Mangkang kumpi hong uk ma le khit le Tedim gam, gamgi hong bawlsaknate kihel hi. Tu hun ciangin tua laibu pen khua tuamtuamte’ gamgi vai le thudang buaina tawh kisai etkaak nop a om ciangin, nakpi in a ki-en mahmah laibu khat a hihi. Tua sungah ‘ Piantit Paina” cih laimai 44 sungah na gelh hi.\nTedim panin a paikhiat ni uh pen May 27, 1917 kum ahi uh hi. Gal sunga, inn le lo siate hah dinguh ahih manun Labour Corp kici uh hi. Leitung gam tuamtuam pan kikaikhawm hi uh a, mi 50,000 val pah uh hi. March kha 1918 kumin Captain E.O. Fowler makai in England Kumpipa King George V in Zomite mu nuam ngiat ahih manin, mi sawm vahawh pih hi. March 27 ni-in giahphual tungkik uh hi.\n1917-18 sungin mi 21 bang si a, tuate galpi masa han-ah hoihtakin kivui uh hi. Nidang lai-in gamdang pai ding kut zawh loh a hih hangin, tu hunciangin gamdang paiding kituh zolo hi. Eimi gamdang pai thei, Piantit gam nawkkha khangno na om uh ciangin, hih i mipih, i sanggamte’ omna han, en dingin, dai va hawh le uh cin, i theih loh hangin, a mau na nuamtuam pha mahmah kha ding uh hi, ci-in gelh hi.\nGamdang i tunna: 1917 kum i cih pen tu kum ciangciang kum za pha nai lo hi. A tunga i gen i pute’ thu tuamtuam hang le inn le lo, i mipihte, i khua i tui a ngaihna un, a uk mangte tungah ciahnopna lahna in nihvei bang nuak uh a, a sawt ciangin, hong ciahsak uh hih tuak hi.\nKamkhap zong tampi pia uh a, a hih hangin tuate in khaam zolo hi. Galven khit ciangin omsuak nuam phial uh hi leh zong, a utte omthei dingin ka um hi. Banghang hiam cih leh ei mite pen nasep hahkatin, zuau le ngian pen kisiam hetlo a, hong it mahmah dingin ka um hi.\nKawlgam in suahtakna i ngah ding ciangin eite hong it daan uh i pute hong gen hiathiat thei uh hi. I Lungsim puakzia, i gamtat luheek a hoihna hong muh uh om hiding in ka umpha mahmah hi.\nPasian’ naseem sangmangte (Tuiphum) Tedim ah Nov 1, 1910 kumin hong tunga, tua pan pawldang tuamtuamte zong damdamin hong tung uh hi. Hih sangmangte pawlkhat in eimite a gamvuah ciahpih a, a ta dingun a nei nuam bang zong om hi. Ahih hangin, nu le pate’n phallo-in, pawlkhat Pasian’ nasep ding sawmlo zong ki-om tuak ka sa hi.\n1919-1921 dong Sia Vial Nang bang Mesopotamia ah mawtaw bawlin na om ek leuleu hi. 1948 –’50 ciangin Sia Hau Go in U.S pan M.R.E tawh hong ciah hi. 1960 kiim pan tuni ciang dong kumpi lam le Pasian’ thu lam gamdangah pilna kisinin, tampi mah i gamah ciahkikin, i mipih lak le i gamah ma i pantheih bangin kipang tek hi. Pawl khat gamdangah omsuak uh hi.\nCiahkik taleng ciahkik ta kei lehang, i omna peuhpeuh pan i Pasian mangngilh lo-a, Ama nasepna le i mipih i sapih, i gam adingin ma i pan naak leh hoih mahmah hi. Pasian in hong sapna a tuamtuam hilel a, cihtakna, i siam penna Amah i piak ding hilel hi. I gamin (Kawlgam) 1970 kiimin gamdang nak khak mahmah a, tua bang hun haksa mahmah le a lauhuai mahmah hun nangawnin Tedim mite pen i ommawk kei a, US le India gam khawngah hang takin i pai hi. Hih pen Pasian’ nasep hi kei leh i paikhia ngam kei kha ding hi.\n2000 khitin Guam panin Zomi tampi tuipi gal khat i tung hi. Tampi zong a tung ding i omlai hi. Ei Zomi a tamzaw in gamdang i theihak luakha hi. Midangte US, England, Australia cihte ah tampi teeng khin uh hi. Tapidaw gamte pen ei teen theih nading gam hi zawlua mahmah hi. Ahih hang, pilna le khuamuhna lam pan eite kizekai pian hi a, ahih hangin tu in pianthakna le Pasian thu in i kha mit le i lungsim hong khangto sak mahmah ahih manin, Manglai/kam theilopi-in, tampi tak mah gamdang i tung hi. Sente, Koreate tampi tak mah Mangkam theilopi mahin om lel uh hi.\nGam dangah teengta i hih man: Atunga i gensa mah bangin mi tampi tak bang vanleeng tawh nai tampi sung i leng a, i thungetna i lungtupna gamdang hita hi. Nuntakzia ki-ukzia, anneek tuidawnna khempeuh kilamdang lua mahmah a, ngeina zong a tuamdangpi na hihi. Nasep i zon kul, sumlo-in bangmah hithei peuhmah lo phadiak hi. Sumin mannei lua mahmah hi. Anneek tuidawn haksa lo-in, vanman kiman mahmah zaw cile’ng kikhial loding hi. Sepna zahin thaman kingah hi. Pumpi damlohna tawh kisai kibawl kikepna pen tambei i cih sam hang, na khempeuh hoihzaw lua mahmah hi.\nI teenna gamte omdanin i om theih ding, i zuih theih ding thupi dingin ka um hi. Atuunglamin haksa sakna tampi om thei ding h. Tu hun ciangin, leitung minam tuamtuam gam khempeuhah ki-omta ahih manin, i duhduh kingahta lel hi. Gatam zong tu hun teh kingah dingin um tamai ing. Banghang hiam cih leh US khawngah ei mite inn-le-huang tawh kiteeng ta ahih manin, a lei lah hoih tabuang a, kiciing ta dingin ka um hi.\nEi a kumtam khinsa a, a tungte adingin Zo gawl pen beitheilo hi. Kawlte zong a ngapik duh uh a golsate kam’ thei peuhmah lo uh hi. Mangte zong ei lam ni sawt simsim hong taam khit uh ciang, amau bawl hamburger mah lunggulh mahmah uh hi. Khaileh! Gam dangah teengta i hihmanin, hih a nuai-a thute innlam a omte leh gamdang zuankhinte in ngahsut khop ding thupi ka sak pawl khat kikum ni.\na. Pilna sinna: a golsate in, i tuntunna gamte’ pau or mangpau peuhmah pau theihloh phamawh hi. Mi gam tungta na hih manun, zum selo a, i sin ngam ding le ut-loh-theih-loh dingin i khantawna i zat ding ‘pau’ ahih manin hanciam ni. Na tate uh no sang siam zaw lua ding ahih manin, hong nuihsat-a tuaci pau ke’n, hi bang hizaw hi, hong cih uh ciangin, ‘Note hi ciang kong tut uh nuam un, hong tuaci simmawh kei un, peuh cihding hilozaw ding hi. Amau kihilh sakzaw hi.\nI tonpih na tate leh hong suak thakte in ‘pilna’ a sin hamtang dinguh bel gen vet loh hi. Ahih hang, i kidop mahmah dingah, Christian sangte ah i kahsak zawh kei leh i tate tungah Pasian’ thu tawh i hilh, i pattah ding thupi mahmah hi. Kumpi sang (public school) te ah naupang nono in numei-pasal kikholhna a siangtho a, a koihna nakpi takin gen ding leh innkuan kipattahna ahi thunget khopna, kikholh khopnate i neih hamtang ding thupi mahmahin um ing. Nasep bekbek tawh i buai leh khahsuah khale’ng gam khangto gam i tunna a phattuamna omlo ding hi.\nA diakdiakin nute in, a tate uh innah lai simpih uh a, innlai bawlpihin itna tawh nakpi in hilh uh hi. I tanote in hia lam lungsim hong neita ding uha, ei lah innlam ngeina, i Zo daan tawh i hih mawk leh hong kikhai lua ding hi. A nute uh tawh a kikhia lua tampi om ding hi hang. Tua ahih teh pate in nasep i cih luat a, i tate i khah luat khak leh dahhuai mahmah ding hi. Sum sangin itate thupizaw hi.\nb. Nasepna: Ei mi a tamzaw pen engineer, doctor, nurse cih pian tamlo hanga, ansai lam pilna ihih theih hong suak hi. I gamah Japan an, Sen an cih peuhmah a huan ngei dellote, gamdang i tun ciangin tuate zuakna sai bang nei in, chief-cook bang i om khaphial hi. Ei huan ei bawl khawng lim kisa mahmah hi. Pawl khatin company ah i sem a, mi tampi tawh kithuah hi. Tua ahih manin maitai ding, hun maan ding, hopihna kamte pau thei hamtang ding, zuau lo a i pute i pate cihtaknate i zatkik ding a hihi. Lungsim siangtho nei inla, nasep hahkat in. Zuau gen cih pen a khangtote’ zat nuntak zia hi peuhmah lo hi, cih mangngilh ke’n.\nNipi khat sungin ni khat off theih nading a om leh, Nipi ni peuhmah ngah theih nading thunget huai mahmah ding hi. Pasian i biak ni ding mangngilh kei ni. Tua ciang hong tunpih pen i biak Pasian bekbek ahih manin, gam nuam i tunteh amah mangngilhna in i neih ding dahhuai penpen ding hi. Na nasepna peuhah Zomite kicianin thumaan uh hi, hong cih ding pen ut mahmah hang.\nc. Biakna: Hih thupen a thupipen pen in i ngaihsut ding ka deih mahmah hi. Gamdangah pen Pasian cih peuhmah kithei loin, thupi zong kisa hetlo mai hi. Ei lam nangawnah khangthakte Pasian’ thu sangin leitung vai lamah kipai mahmah a, i gal lianpen in ‘zu’ a hihi. Gamdangah zu le siat theihna a tamlam gen kulin um ke’ng. Khangham khin piansa a, gamdang tung nu le pate pen biakna lo in lungkim zolo cih ka muh sa hi.\nHih nangawn pen kikhop hun ding om theilo in, zankim dekdek peuhteh hun ngah pan hanga, kikhop kipat na’ng thungetna pan ihmut suah hong kipanin, thuhilh sung bang pen zak tawh zak loh tawh i thuahta hi. Nu le pate pen ahih leh ei mite lak bek nop i sa ding a,tua tawh i hun tampi bei in i tate kipuahphat hun (13-20) dingah Pasian’ thutawh i kipattah man loh ding, paammaih ka sa mahmah hi.\nTua hi a, i tate in ei lam daan le ei mite lakah kihel ding thupi mahmah a, a lang lamah Pasian’ thu in a neu lai mahun, a lungtang sunguh ah kituh leh hoih penpen ding hi. Kei hoihsak bangah Mang pawlpi hoih khatah i ki-ap theih ding thupi-in um ing. Tua pawlpi sungpan lawm-le-gual zonga, i tate a khanna uh Pasian’ thu-um, Pasian zahtakte lak mah hithei leh, mailam adingin hoih penin ka um hi. Gamdang i tun khitteh i kam in ciahkik ning kicici pongin, a tatakin ciahkik ding pen a sawmzo kuamah om lian theilo hi.\nA nule pate hun pen tam om nawn lo-in, a khangto ding I tunpih i tate vai ding tampi ngaihsut masak ding kisam hi. A neu tungun Pasian sungah hong khan’ kei-uh leh a gol uh ciangin Pasian’ thu um lo Tedim Zomi-Mangkangnote hong hiding uh hi. Pu le pi, nulepate’ biak, a nungta Pasian tawh hong kigamla mahmah ding uh ahi hi. Amaute’ khang pan Pasian nusia leh, i thuphate taan baih lua lo ding i hi hiam?\nEi mite tamna ah Nipi Sang nei mah le’ng i tate hong Mangsuah tading uh ahih manin, nuam hong sa zo dinguh ahi hiam? Pasian in a hoih penna hong makaih nadingin, thungetna tawh kalsuan in amah dong ni. Sente bangin i pau, i ngeina, i lai le i biak Pasian, Lai Siangtho tawh hoih tak a, a neutung uh pan pantah thei leng bel hoihpen dingin um ing. Hih nangawn pen a suakthak naupang\nkhempeuh hong utlo lai khading uh hi.\nd. Naupangte hong gol uh ciang: Tedim Zomi Mangkangnote hong tangvalin hong nungak uh ciangin i tenna gam nuntakzia banga hong khangto ding uh ahihi. Mangkang pawl khatin Asiate deih mahmah thei uh hi. A pasal’ thu mangsa uh a, pawlkhat leuleu in Mangkang numeite sumzat zia thuak ngaplo uh hi. Ei ate’n zong Mang nungakte tawh hong kithei ding uh hi. Kei theihna ciangah Mikang pongpong uh a nuntakzia uhle a daan uh kibang ding kasak pen na kibang peuhmah lo uh hi.\nGamdang a khanglo nu le pate in, i lungsim i khiat theih mahmah hun a omkul ding ahihlam mangngilh kei ni. Mangkang pasal dik vanglakte in sawl mang mahmah ngeungeu uh a, ei lam numeite in peuh i zawhthawh bawl ngap ding pen i kidop ding zong ngaihsut huai hi. Amau lah hibuang, hi lobuang khat a, i tate hong om ding uh deih masa pen kha hetlo ding hihang. Vietnam gal khit a, US a tung Vietnam pawl khat’ innsung ka muh ciangin, lungkham mahmah uh a, amau le amau bang kingai napi uh in, Mangkang khangnote’ nuntak zia in gamta uh ahih manin, nulepa lungkhamna lianpi suak uh hi.\nEi ate zong tua bang hilo ding cih kigen theilo hi. Pilna le siamna a hoihtak a i ngah theihna gam le mun ahih mahbangin, i tanu i tapate in pila siamna hong nei uh henla, pianna gam le a mipihte uh hong etkik ding, innlam ngak a omte’ deihna ahihi. I tate in hanciam nopna nei-in, Mang lak Zo lakah zahtheih a, a om ding uh i thungetna hi hen.\ne. Inn lam nuntak mangngilh loh ding: Bangbang i ci zongin i gam in, gamdang kong bat nading uh mualmong et banglai hi. I khualam nuntak pen haksa mahmah a, a haksat dan kibang lo hi. Gamdangah sum pen singkung tung pan lawh ziau cih bang hi saamlo hi. Sepna zahin kingah a, sum in man nei lua ahih manin a kizang theisuak cih bek ahihi. Ei lamah zong tua bang hun hong tung ding cih i lamen hi. Inn lam pan zong sum vai khakna nuamtah ci-in email, phone peuh tawh i vaikhak den mawk leh haksatna a thei nu le pate nasep zawh laiteng bek hong hi dinga, tate hun ciangin, hong khak nuam nawnlo ding uh hi.\nHong vei nawnlo ding cih a hihi. Ei lam daan a, sumneih ciang zato kahin kibawl ding cihbang ziau, hi theilo-in a maute kiangah cidam nading tawh kisai-in sum bang zah na kholkhin hiam cih kisit masa teekteek ahihlam theihpih ni. Mangkangte in teek a, na a sepzawh nawnloh ding hun uh ciang a kisam ding sumpen a khangno lai panun, a khol tohtoh uh a hihi. Eimi a tung khempeuh zong tuabangin ahih uh akul a hihi. Inn, mawtaw aamahkhaan cihte peel lo-in koihkholh a kul a hihi. Na koihkhol kei lenga, bang lo khat i tuah leh haksa mahmah a hih manin, i pianna gamte’ gamtat luheek nuntakzia bang a zuih uh a kul ding ahihi. Inn lama omte’n, ngaihsut i siam ding thupi inteh!\nGamdangah anneek tam lua in thau ding kidah a, inn lamah, i nitak i zinghuan ding banghiam cih kithei lo hi. Ei lam aman tam penpente gamdangah tawm man mahmah hi. Gentehna-in aaksa cihte, eite’n i duhpen i genteh ‘Buhsih le aaksa’ cisam hihang. Sun tawntung lokho in, inn i tunteh aaksa tuihawp lehang bel a zanteh i tha hong dimkik taktak hi. Bawngnawi nisimin dawnzo le’ng kihat mahmah ding hi.\nLo pan i tun teh tuisa sungah nai khat bang lum hilhialin kidiah le’ng i thagui i thazangte malh hit-hetin i tawl dam mahmah ding hi. Hih teng pen gamdangah innkhat ahih naak leh a kingah hamphatna a hihi. Mei bel gen vet loh! Khuadam lumsak thei. Lumlua votsak thei! Hih zong sum hong huup mahmah thu khat hi. Na khua na tui vua mite, khangthakte in hong muh ding uh zong vaihawm zel un.\nA pu a pi, a ni a gang ding cihte zong hong theih dinguh thupi mahmah ding hi. A tawpna-ah i khanzia i nung-et ciang, i nununna zah sang gamdang i tunzia manlang ka sa mahmah hi. Tua hi a, inn lam a omte’n ngaihsut siamin i tel theih ding leh gamdang a tungte’n zong i innkuanpihte leh i khua i tui, i pawlpite mangngilh loh ding thupi mahmah ding hi. Lai na ngah uhteh, na phun kei unla, innlam pan zong i nget ciang, pheng nget lo-in, thungetna masakin ngen ni. Sum pen a khakte in sawtvei pi a mang dingin i tuat a, a ngah lam pan lah hong bei baih lua mahmah zel hi.\nGamdangah thau in gik sa a, nasep hi in, ei lam gawng in guhtui kanga seem i hihi. Tha bei lua in, a nungciang bangbang a i kibawl hangin, i thadimzo nawnlo cih hizaw hi. Guai! tua a hih leh omdan siam tekin i kingaihsut diamdiam tek ding hanciam ni maw! I Zogam hong vil zel ve vua!!!! Rev. Thang Khawm Pau (Tedim)\nPrevious: Gensiatna: Zatsiamdan leh Laksiamdan thusim ~ Mungpi Khupson\nNext: India, Assam State sung kikapna hangin mi 15 sikhin


url: =Global Buanli Family: Tulaai LEitung Thuthang Tuamtuam Updates Jan 21,2014\nTulaai LEitung Thuthang Tuamtuam Updates Jan 21,2014\n· Kawlgam leh Australia gam te gaallam kizopnaw akizawknading ngimna tawh Kum 50 vaal sung ah amasapeen Australia Gaal Tembawpi kawlgam ah Jan 21,2014 ni in ni 4 sung taamding in ngaih hawh hi.\n· Kawlgam sung mualtung thautawi pawl leh kawlgam kumpi gaalkaapte kimuhkhopna ah meeting kahding in UN Envoy Vijay Nambiar Kawlgam Yangon khuapi Jan 20,2014 ni in tungkhin ta hi.\n· November 21-23,2014 sung Kawlgam ah RC ongtunzawh kum 500 cinpawi kibawlding a tuamun ah Pope Francis ongkihel theihnading in kasam uhhi ci in CBCM te in Jan 21,2014 ni in taangkokhia uhhi.\n· Syria gam kum 3 sung Tualgaal piang in mipi 100,000 asihna thu ahaang kankhia ding in Switzerland gam Geneva ah Leitung gam 40 pan makaapi 40 te Jan 22,2013 ni thukikip kipan ta ding uhhi.\n· Ongtungding March khaciang US President Obama Netherlands, gam ah Nuclear Summit akahkawm in Belgium gam baangding a, Pope Francis tawh kimu dinghi ci in White House te in Jan 21,2014 ni in taangkokhia uhhi.\n· USA gam Virginia State Governor luui Bob McDonnell leh azi Sumbawl mihau khat ipiak letsong $135,000 man Zum sung ah asaan na hang in Kumpi ten thukhenzum Jan 21,2014 ni in tun uhhi.\n· South Africa gam Cullinan Mine pan Blue Diamond 29.6 carat Jan 21,2014 ni in kimukhia hi. 2013 kum in 25.5 carat khat kimu ngei a, $16.9 million kikhawng hi.\n· Pakistan gam Waziristan saklam Taliban te phualpi Pakistan gaalvaanleeng te in Jan 21,2014 ni in nasia tak in bomb khiat uha, Taliban gaalkaap 40 vaal si hi ci in Pakistan kumpi te in taangkokhia uhhi.\n· Israel gaalvaan leeng te in Gaza gunpang to a kibusa Jihad Islamist migilo te phualpi teng bomb akhiatna pan migilo makaai Ahmed Zaanin leh adang zalian khat si hi ci in Israel leh Palestinian kumpi te in Jan 21,2014 ni in taangkokhia uhhi. Hih pa peen Nungkaal sung Israel PM Luui Ariel Sharon kivui laaitak a Israel gam thaupi tawh anakaap pa ahihi.\nPosted by Thang Khawm Pauzomi at 3:07 PM


url: =Australia, Melbourne khuasung ah palik te’n migilo khat kaplum :: ZOMI DAILY\nposted on 5 June 2017 at 10:48 pm Lomkholna: Australia, News, Sawltak, World\nAustralian Police te’n Monday ni in Melbourne City sungah thautawi khat kaplum uh cih Reuters pan kiza hi. Tua thautawipa in numei khat kidalnading in “Hostage” in zang cihzong Police te’n genkhia uh a, hihpa gamtatna pen Militant Activity tawh kizopna aomhiam cihpen aki kansan laitak ci uhhi.\nAustralia gamsung ahzong agamsungpan in migilo “Home-grown militants” pawlkhat om uh a, tuate lakah pawlkhat pen Middle East panin aciahkik leh tuate apanpih Supporters te kici hi. Tuate gamtatna hangin Australia gamsungzong High Alert in omkhinta hi.\nBrighton vengsung ah pasal khatin numeikhat Hostage in akepna tawh kizui in naikhat valsung bang ki buaipih a, Police Officers zong mi 3 liam uhhi. Apartment Building sungah Victoria State Police te’n tua thautawipa zolbawl uh cihi.\nTua thautawipa in numeikhat kemcip in, tuanu pen apaikhiatding phalvetlo cihi.\nNaikhatval khitciang in tua buaina panin numeinu pen ki honkhiathei hi ci’n Police te’n genkhia uhhi.\nStatement aki khahkhiatna ah Police te’n hihvai pen Terrorism tawh kizopna aomkha hiam cihpen limtak in kancianlai uh cihi.\nHihbuaina ageinai panin amukha te genna ah thau kikapna aging pen tamveipi kaza uh cihi. Nitaklam 4pm hunpawl in thauging kaza a, akigawm in 10 veibang kiza hi. Tuakhit ciangin thautawh khatin Hostage in numeikhat kem cih ka theikhia uhhi ci’n Local Resident Will Reid in ABC (Australian Broadcasting Corporation) te tungah genkhia hi.\nHih buaina hangin Police mi 3 in liamlawh uh a, ahi zongin anuntakna asukha liangding in aliam omlo bilbel cih kiza hi. AP News te genkhiatna ah Melbourne khuasung kikapna hangin pasal mi 2 si ci uhhi. Tuaban ah palik Police Officers zong thutak liam uhhi. Hostage in kep athuak numeinu zong liamna omlo in suakta thei cihi.\nVictoria state police Deputy Commissioner Andrew Crisp in agenkhiatna ah thautawipa pen aki zolzol laitak in thau kapkawm in taigawp ahih manin, Police Officer 3 liam cihi. Tuakhitzawh asawtlo in amahzong Police Officer te’n kaplumpah uh cihi. ZD Sawltak #zomidaily\nPrevious: Florida, Orlando City sungah thau kikapna hangin mi tampi si cih kiza\nNext: Malaysia, Cheras ah Motorcycle tawh guta damiah mi 2 kiman


url: =NGALKHAWHANG, KHUASIA MEIDE, PHEISAM. ZOMITE CIIN THUCIN-THUTANG. [ i ] Agelh - Pu Thang Siangh - Laibu Saal\nHome > Thuluui/Articles > NGALKHAWHANG, KHUASIA MEIDE, PHEISAM. ZOMITE CIIN THUCIN-THUTANG. [ i ] Agelh - Pu Thang Siangh\nNGALKHAWHANG, KHUASIA MEIDE, PHEISAM. ZOMITE CIIN THUCIN-THUTANG. [ i ] Agelh - Pu Thang Siangh\nZOMITE CIIN THUCIN-THUTANG. [ i ]\nNGALKHAWHANG, KHUASIA MEIDE, PHEISAM.\nAgelh - Pu Thang Siangh\nZomi ih Pu ih Pate khang aa kipan a kigen tawntung tudong aa kigen ahi, Ngalkhawhaang kici a lipkhaphuai mahmah khat om hi. Leitung minam khempeuh inzong nei hihtuak hi. Eitawh kinaipen ahi Kawl minam ten zong, Bilukyii ci-in kihtak gen mahmah uh hi. Mihing nethei danin kigenciat hi.\nEirope minamte in zong Ngalkhawhang taangthu sungah nakgen simsim uh hi. Amau Giants ci uh hi. Giant cihpen agol genna ahi hi. Lim abawl ciangin khetbuuk tawisak hamtang hi. Ama kivaakna hiam hisak hiam i thei kei hi. Amul sahin kingsak thelthal hi. Hapak neisak hi. Bangtak an-in ne a, bangtawh kivaak hiam ih thei kei hi. Dawi hiam, guh leh tangtawh nungta sahing hiam, kitheilo hi.\nMinam khempeuh in Ngalkhawhaang taangthu tawmtawm genlo omlo hi. Laibu neunono, sungah kisimkha zel hi. Khamtungah laibu-in ih bawlzawhloh hangin, gamvaak sabengte leh khualzin zanpai mitampite in tatsat lo-in amau tuahkhak bangin gen tawntung uh hi. Amah pen mihinglim pua a golmahmah dawi bangpian hinapi thakhat-in a neuno suakpak thei hi. Khatveivei huih bekin kimu hi. Khatveivei gollua kisa alu singdawn ah dawkvava-in taai thei hi.\nKaneulai-in ka Pano in honggen ngei hi. Amah pen inntuancil hi-a dainawl innthak khat sungah teeng hi. Siakkhang or [ pangkhang] kongvang kibulhzo nailo ahih ciangin vang hiuheu-in kikoih hi. Khamtung pen munkham hi-a, pangkhanglam innkeng sang thei mahmah hi. Pi-7, 8 bang saang thei hi. Khuamphung panin dingto leeng siakkhang tawlet kibanzo lo hi.\nZankim ta hi. A lawmnu naksia daapdaapin ihmu khin hi. Tua laitakin pen khamawk laitak ahi hi. Innsungteng taang pempamin kamu, ci-in gen hi. Siakhang tawlet ka-etleh, migol mahmah kgat singkhuahtawng tawi-in hong dingto hi, ci hi. Innnuai aa vokte hamin gultawnglam kidenna uh hi. Tawlet ah hong lut a, mihing cia hong pha hi, ci hi. A singkhuah tawi tawh nakhempeuh, so, so ci-in kawk kawikawi hi, ci hi. Aman agen ciangin " Ngalkhawhang pau theilopi, so, so bek cithei hilo maw," cizawlai hi.\nTua laitakin kalawmnu aveih ciak deda-in hong pusuak a, laulua kisa ngum zeza-in tawlet panin leengkhia hi. Tua nungah khuamial lua, ziinglua kisa mal neiliang ve aw, ci-in gen hi. Amanbel, ngalkhawhaang natuak uleh veih peek peuh lecin lau-in leengmang pah ding hi, veih kihta mahmah, cilel mawk hi.\nKhatvei kagangte khat vagiah-omin Ailaam mualah pai hi. A ciah ciangin Mualsuang kiphuhna khawlmun khatah zateepin khawl hi. A galmual ah meidee khat amalam naai a hongtai mu hi. A kuttsan leh amahzong, " nong ngak oo mataw, mataw ," cikik hi. A haatna pen mihing sangin haatzaw, a aw uunzaw ahihmanin a lungsim lawngpian hi. Mualsuang kiphut suangpeekpi beelin thau keksa-in napang hi. Taikhatna khawng panin a meidet kimu nawnlo hi. Tawmvei sungin nahthelhon leh singhiangdawn amalam naai-in huihpi in mut heethaat a, khengmai hi. Ciah kawmkawmin laulua ahih ciangin a thau keksa-in aging omna peuh ngat kawikawi a, naaklah liangin inn tung hi. Cikmah aa gamsung laungeilo pen tua ni-in khuasikmul tho laatlaat, lau buang ing ei, ci hi.\nGamtaak gamthuk singlianpipi lakah, ngalkhawhaang hiam, Ape kici zawng golmahmahte hiam, gammi mahmah hiam bel kitheilo hi. Sabengte leh sangnaupang Camp paiten mizelzel uh hi. Tua pen a omtakpi mah hiam, gamsate leh ganhing dangte mah bangin gamta takpi hiam, ci-in zongzong uh hi.\nA muhngeina munte ah thaangsiah kawikawi uh hi. Khekhaapte en uh hi. Vompi lianmahmah khekhaap peuh nahi thei hi. Mihingtha tawh kizolo singmaam pheiciacia kikuaitan khawng , abawl a seemseem omtawh kibang singluang kikaikhawm khawng, manbu keeksa-in singtungah henin pang uh hi. An tah uh hi. Awging khempeuh man uh hi. Tudongin kimanzo lo hi. Among kimu lo hi.\nKhuahaang meide or Khuasia meide.\nKhuasia meide pen khuahaangmeide a ci zong om hi. Khuasiameide pen khat panin kikhen a, a utzahzah pha thei mawk hi. A gaalva panin enleeng mipum mahmah kimu hi. Tua pen dawi in ih mit hong bum hiam, a omtakpi mah hiam, ei theihzawh hilo hi. A zawdiakin Lawki dawibiak hunin a tamzaw tawh kibang hi.\nKum-10 pawl kaphaak laitakin ka-uu pen tangvalno hikhin a, a lawmpa khat tawh kisawm den hi. [ Kisawm cih ciangin giakkhawm cihna hi.] Ka innlak pute inn leh ko inn pen lui khat in hong hal a, kigaldot lianlian hi. Minutes 20, 30 sung bang kipai ding hi. Khuasia meidee pen nitak nai-9:00 pawlah hong kipan hi. A huansak luiguam ziinglile sungpanin dumdeepi khat hong pusuak hi. Gol tektekin meisel bangin hong taang beba hi. Hong kikhen zuaizuai in lii khawng hong pha leuleu hi. A meitaang tawh innbuppi kimu thei hi. A sawtlo-in mipum mahmah hong kilang hi. Meide kawmin sialkongah tuakin phaitam phungah kahkhiato uh hi. Pawlkhatte innsungah luutin innmai lamah pusuak hi. Tua pen leengtaitai-in gungal dong peuh vatung thei mawkmawk hi.\nLawmte tawh nihnih-thumthum tukhawmin innka pan ka-en thei uh hi. Ka uute lawmta saili tawi-in paisawm uh hi. Na en gige un, a phualah sim ding hi ung, ci uh hi. Ko, ka uu nungak tengtawh kavil gige uh hi. Pi-200 khawngpanin kimu lai hi, kanai semsem u ciangin hong neu semsem a, a phual katun u ciangin dumde bek leeng ciaiciai hi, ci-in dumde sinhing nihkhawng tawh hong ciah uh hi.\nTua hi-a, dumde pen dawinam aw, tua ahihkeileh dawipen dumde kineih maw, tudongin amaong kimanzo lo hi.\nDawite zong minam tammahmah uh hi. Eurpe minam, Asia nam, Kalanam, cih bangmahin amau zong namtampi om hihtuak hi. Pheisam pen dawinamte lakah a neupen ahi hi. Ngalkhuahaang pen agolpen ahi hi. Amu a tauk tam mahmah hi. Khutdawh cia pha hi. Keng langkhat neilo hi. Khatveivei ciangkang, khatveivei siktuul kibulh hi. A khe kimlo ahih ciangin Pheisam min kipia ahi hi. Dawi dang banglo hi. Khat peuh in lampi khawngah tuak thei mawkmawk hi.\nAmah pen dawidante tawh kibanglo hi. Pheisam-siam kici a, mite siam hi. Hausak thei hi. Khawhsa tungah siamnuam diak hi. Amah peen gamsa lian zaangsial khaat, ngalkhaat, cinghpi, a cingte dawi om hi. Tua pen Sakhaal ci uh hi. Sakhaal pen neumahmah a, pheisam bangmah ahi hi. Ahih hangin aman khekim nei hi.\nA veengte anteng kaikhawmin a puute beem sungah sung thei hi. Pheisam siamte khang hanhan hi. Ahih hangin Pheisam siam ding ki-ut lua lo hi. A neekhun om a, innmang dongin nekik thei leuleu hi. A neeknop ciangin kiseel lua nawnlo hi. Beemkawm khawng khawngah tasuakin in kigawituptup hi. A khelkhelin kihil hi.\nNidangin Zampite tangvalno thum khawng in pheisam man ngei uh hi. Tua pen thutak maw a kimutmawk cih kathei kei hi. Kei zaakna ah, leithaang siah uh hi. Leithaang pen guamkaanin singmaam kikhung a, tua tungah thaangkhak uh hi, tua pen leithaang kici hi. A zawl kikhungzui a pai zusa vasate matna ahi hi. Pheisam in a thaang na vilsak a, manin a cilgetin khah uh hih tuak hi. Pheisam in lehet kikin nuihsan, ci bilbel hi. Tua tangvalte a si om, lukolh a cina om, ci uh hi. Tua bang aa cil kiget thei pen ganhing taktak hileh kilawm zel hi.\nTua ciangin Manglai tan-5 kasimlai-in lawm Tuan Do Kap leh lawmte pawlkhat Tuitawh pan sang hong kah uh hi. Tua ten zong pheisam manngei hihtuak hi. Hih pheisam pen ganhingnam maw dawinam maw tudongin a mong kithei zo lo hi.\nKhanglui Zomite thuciin tuamtuam zomto zelzel ni.\nItem Reviewed: NGALKHAWHANG, KHUASIA MEIDE, PHEISAM. ZOMITE CIIN THUCIN-THUTANG. [ i ] Agelh - Pu Thang Siangh Description: Rating: 5 Reviewed By: Cinpu Zomi


url: =Zomi leh 2015 Kitelpi (Zomi leh NLD) :: ZOMI DAILY\nposted on 17 September 2015 at 6:44 pm Lomkholna: Mungsen, News, Politics, Zomi\nTuikhang, memcip hun, Lamka lam ah e sanggam te buai mah mah hun lai tak a hi phial zong in, e phuk khak lo a pha mawh ding kitelpi pen November ciang hong tung ding hi mawk a hih man in, Zomi ten vai kin tampi nei mah ta leng, kawlgam Zomi te a ding a thupi ding khat a hih man in Kawlgam ki tel na tawh ki sai tawm ki khup dih ni e.\nTua party vote (mee) pia ni/pia un hong ci nuam keng in, ahi zong a thu thei sa in pia ni hong ci nuam in (Make informed decision). E tel bang a ngah ding e hih man in, kua vote (mee) pia ding ci pen hoih tak ngaih sut tak mah mah sa ing.Kei bel Zomi khat ka hih na tawh Zomi bulphuh (Only Zomi for Zomi Only) ZCD a thapia khat ka hih man in ka lai at pen khat vei vei a lang hong lek kha phial zong in, a hi thei pen in kei theih sun sun party tuam tuam te thu hong hawm sawm nuam ing. E theih tek ki kum tek leng vote pia ding ten a deih uh tel thei ding hi. Ka theih sun sun a nuai a bang in khen 5 suah in hong at ning.\n1. Zomi leh NLD\n2. Zomi leh USDP\n3. ZCD – Only Zomi for Zomi Only\n4. Zomi leh Other parties (Chin Parties/ NUP…)\n5. 2015 Kitelpi pai zia (2015 Election)\nKum 5 sung hong uk ding kumpi tel theih ding hunpha ngah e hih man in, hoih tak ngaih sun in meltheih vai peuh tawh vote pia lo in, a thu tel tak in vote(mee) pia tek leng, nang leh kei nung tak khua sak zia hong khel zo ding hi. Ken bel party/MP te kamciam(promise) cih te pawl bel um khin khol kheng in, party policy din mun, a sem ngei sa, a piang sa thu te tung tawm in a tam zaw kong at ding hi.\nZomi leh NLD\nNLD leh DASSK (Daw Aung San Suu Kyi) pen kawl gam democracy ngah na ding in mipi leh gam dang te pawlpih a a ngah pen mi/party cih pen e thei sa tek hi. Zomi te in NLD party te vote (mee) piak huai ta tak hiam?\nNLD ten ki tel na hong zo uh hang tu lai tak a thukhunpi(constitution) tawh DASSK President hong suak tuan lo ding hi. Tua hi leh kua NLD president candidate hi ding. Mi lam et bel U Tin Oo a hih kei leh U Win Htein hi kha ding hi ci hi ven. NLD te kumpi hong sem leh Zomi te bang ei ci tam (Impact on Zomi Community) ci e ngaih sut thei ding in NLD leh NLD ma kai mi te thu tawm ki kum leng.\n1. DASSK pen leitung bup in thupi a sak mi khat hi. Ken zong thupi sa mah mah ing. A hi zong a mah zong kawl te mah hi a, a mau tung bek ah e ki ngak leh bel khial thei ding hi hang ci pen tu ni ciang a sem na te ah tampi ki mu thei hi. Ni dang a thong khiat lai leh tun MP khat hong hih ciang a sep a pau zong tam pi hong ki lam dang khin ta hi.\nKachin gal vai ah, kam khat zong pau lo/ pau nuam lo hi. A thong khiat lai tawh ki bang nawn lo hi. Kumpi hong sem leh bang ciang hong ki khel lai tam?\nA thong khiat lai in tri-party talk (kumpi, democracy lam te, tazinta lam te) pen lim gen a, MP a suak ciang 4 party talk (President, Amy, Parliament, DASSK) lim gen a, tazinta te hong nawl khin ta hi. Kumpi hong sem le uh bang ciang hong ki khel lai tam?\nKei bang in bel Gen. Aung San ka um lo mah bang in DASSK zong um tuan lo hing. Ei Zomi a tampi in zong Gen. Aung San pen kawlgam independent leader ci in thupi a sa ki tam mah mah a, tua pen bel a ta tak in kawl te hong kem na (brain-wash) a hi lel hi. Kawl te a ding in mi thupi hi mah a, a hi zong Zomi te a ding bang mah a man phat na om sa keng.\nNung Tedim hong pai lai in tayinta allaince te tawh ki tel ciang ki dem lo ding ci in, mipi dawt na dawng hi cih na sim kha ngei ing. Tu tak ciang CRPP member mun teng bek ah ki dem lo ding ci hi. Hi zong kamciam pel ki ci thei lo ding maw? um zo lai ding maw Zomi te? A ta tak in bel CRPP member e cih te bel 1990 kum lai pek a, a zawh lo sa uh hi lel hi ven. A ngap lo man vua, pau lap zong maw leh?\nA hi zong kawl gam Makai ding pen kawl te mah hong hih kul ding a, tua te sung pan bel DASSK mah hoih pen leh thupi sa pen ve ve ing.\n2. U Tin Oo\nNLD party a ding a senior mah mah khat hi a, a hi zong tek mah mah ta hi. Kum 90 kim pha khin hi.\nA man bel President ut keng ci ci phot sam hi.\nU Tin Oo pen 1974 U Than hun lai sangnaupang te buai lai in kawlgam gal kap mang pi (Command-in-Chief) a sem lai tak hi. A ma gen ki ci ka zak ngei khat pen Zomi te ciam teh huai mah mah sa ing. A ma leh man lo bel ken zon a ki cian in thei tuan keng. A hi zong a ki gen gei thu khat in “1974 hun lai a sangnaupang te a kap gal khat te pen Chin gal kap (Tamadaw sung a om Chin gal kap te) te hi” ci in gen ngei ci mawk in, tua bang mi khat in uk na nuai/party nuai ah Zomi te bel lung ngaih huai kha ding hi.\n3. U Win Htein\nHi pa zong gal kap lui mah hi a, a tang thu ka tam theih kei hi.\n4. CEC (Central Executive Committee) te leh a sep na te uh en leng tha ngah huai khol lo hi.\nTu nai mah mah in zong MP candidate (lawtdaw a mat ding) tel dan pen, a mau sung mah mah na ngawn a hoih ki sa lo in a tawp tawh a ki hawl khia tawh tha ngah huai het lo hi.\n5. Zo Bawi. Zo Bawi pen NLD Chin State president hi a, NLD in zo leh Chin State kumpi (Chief Minister) hong suak thei ding hi. Hakha mi hi. A tang thu a ki ciang in ka theih lo hang, Zomi hong deih sak in bel za ngei keng. NLD pan training neng, hamphat na no khat peuh om leh Hakha/ThanTlang mi te mah ma sak hi ci ciang bel za ngei in. Zomi ten tua bang mi khat Chin State Chief Minister ding in tel ding e hi hiam? U Hung Ngai tawh tam ki lam dang khol lo ding hi. Hung Ngai zong hoih zaw lai thei maw? (Zomi te tung ka ci na).\n6. MP Candidates te\nDASSK na gawn in MP Candidate te en kei un, NLD bek en in mee hong pia un ci ci leng. A MP Candidates te uh gi na lo hi ci pen tel mah mah hi ding hi. A tel CEC te zong gi na sa lo ci na hi lel hi.\nMipi deih democracy makai min thang U Ko Ko Gyi zong MP Candidate ding in sang nuam lo uh hi. Kei up mawh bel a mau sang pil zaw, tei zaw sa a hi tam ci ing.\n7. Zomi MP Candidates te\nNLD Zomi MP candidate te a mi mel in thei lo ka hih man in a hoih/hoih lo bel tel khin keng. A tel ten hong at ve vua.\nZomi NLD members te pen, mun dang a en nai kei ni in, a mau NLD party sung mah mah ah thunei zong ding (eg. CEC member, Chin State NLD president…) om khol lo hi. A mau party sung mah mah ah zong a mi cin sak na ciang hi lel leh ki lawm sa lel ing.\nParty lian khat pan MP khat hi sam ding ci leng Party in kumpi hong ngah leh bel, a MP pa lian ding in bel hamphat na/ kumpi za neih na ciang khat bel a ma a ding om zaw deuh sam ve. A innkuan pih ciang lo buang in tampi nek pih kha lo thei ding hi hang.\nA sawt nai lo khat ing zong NLD ten MP ding (candidate) ten media (mipi thu ki zak na) te ki ho lo ding, interview lo ding ci in thu kham pia hi. E tel MP te mipi tang a a ki sam bang bang in thu hong sung/gen thei kei mawk leh Zomi/Zogam ki sum lua ding hi. NLD makai pi te in lah ei Zomi/Zogam a ding hong buai pih mah lo ding a, e tel MP ten a ki sam bang in a hun hun in thu hong sung thei kei le uh khiallap het lo ding hi. Mipi lung nguh bang in thu hong sung sak thei tak pi ding hiam ci pen ngaih sut huai mah mah kha ding hi.\nLamka thu piang tung tawn in Zomi te e tel ding khat a, India lam Zomi MP (MLA) te pen kei theih na ciang ah a tam zaw Congress member hi zaw uh a, a mau ut bang in gamtat(thu sung) theih na nei lo uh hi. Zomi te tang in hong dingpih lo/dingpih thei lo a hih man in, hi zah in buai na om hi. Zomi te hong khual lo/it lo hi sam lo in, a party pu te thu mang (nial ngam lo) khawng na hi kha thei lel ding hi. Zomi party khat na hih leh Zomi te hi zah in nu sia sam diam a ci nuam hing. NLD sung a Zomi te in e leh Zomi gam leh lei vai bang zah in hong buai pih zo uh tam?\n9. NLD ten kumpi ding pen ki tel man ciang ngen khia pan ding ci se se. Mipi a ding a lawp huai lo (mipi pah tak khollo) khat peuh a hi kha tam ci nop huai pian sa ing. Theih lo pi khat President a, a tel ding dan tawh ki bang mai e. DASSK lah kumpi (President) hi thei lo phot ding ci leng.\nNLD leh DASSK e lung gulh leh zong NLD te tung ki pum ap lo ding thupi sa ing. ZCD te pen NLD te tawh na sem khawm te uh hi a, ZCD mee pia le cin NLD piak tawh tam pi ki lam dang lo hi. Bang hang hiam ci leh ZCD ten kawl kumpi hong sem zo lo ding ci pen e theih sa tek hi. ZCD ten kumpi ding mi khat peuh peuh parliament ah vote a piak hong kul ding a, NLD te mah tawh vai hong hawm khawm ve ve ding hi. A hi zong NLD CEC ten a ut bang bang in hong pei khin tei lo ding hi. Bang hang hiam ci leh ZCD MP te pen a mau tawh na a sem khawp hang a mau khut nuai mi hi lo hi. Tua in Zomi te a ding hamphat na (negotiating power) tampi nei tuam ding hi hang.\nZom lai ni…\nPrevious: Dahpihna thupuak ~ Tg. Kap Khen Mung\nNext: Ngaih Anglai Zal Dingin – 6 ~ Hau Za Cin\nKha Thu ih Kimopzia a maan keileh kha-nin kivei ding\nBang bangci ngaihsut ~ Tdkhen\nNanu honkhia zawding maw, na zi le ta honkhia zawding?\nCing Khup leh Ngam Bawm Ni (Valentine’s Day) ~ Lian Muan Kim